text:
Waba warigeze ucika intege utaragera ku cyo washakaga? Nge byambayeho igihe natekerezaga gutangiza itsinda ryo kwizigamira, maze bamwe mu nshuti zange bambwira ko nkiri muto ntazabibasha. Nahise niyemeza kubireka. Nyuma numvise inkuru y’akanyoni, imbera urugero rwiza, ndongera ndagerageza. Icyo gihe nahuje abantu 10 maze dutangiza itsinda. Iyi ni inkuru y’ako kanyoni, ngaho nimwisomere.
Umunsi umwe ishyamba ryafashwe n’inkongi y’umuriro, maze rirakongoka. Inyamaswa zose zahiye ubwoba maze zikizwa n’amaguru. Zigeze ku nkombe y’uruzi, zarahindukiye zitegereza iyo nkongi y’umuriro. Zicika intege pe, zumva nta cyo zabikoraho
Zashenguwe n’ishavu ryo kubona iwazo hashya. Buri nyamaswa yabonaga nta cyo yakora kuri iyo nkongi iteye ubwoba, uretse akanyoni kamwe.
Ako kanyoni gato cyane muri izo nyamaswa zose ni ko kagerageje kugira icyo gakora. Ubwo kahise kamanuka mu ruzi, kadahisha umunwa udutonyanga duke tw’amazi katwirukankana kerekeza mu ishyamba, maze kadusuka muri ya nkongi y’umuriro. Ka kanyoni gasubira ku ruzi, karongera karabikora, karongera bityo bityo.
Inyamaswa zakomeje kwitegereza ako kanyoni zumiwe. Zimwe muri zo zagerageje kugaca intege zigira ziti: “Wikwigora yewe ntiwabishobora! Uri gato cyane, nukomeza amababa yawe arashya, umunwa wawe ungana urwara, dore uri gutwara agatonyanga kamwe, ntabwo wahosha iyi nkongi pe!”
Uko inyamaswa zakomeje guhagarara ari na ko zipfobya ibikorwa by’ako kanyoni, ko kabonye ukuntu zihebye kandi zishwe n’agahinda. Nuko imwe mu nyamaswa irangurura ijwi, ishotora ka kanyoni ininura iti: “Ese ubwo uratekereza ko uri mu biki koko?”
Akanyoni karahindukiye, gahita gasubiza kagira kati: “Ndi gukora ibyo nshoboye.”
Hari isomo ukuye muri iyi nkuru? Ni inkuru idasanzwe kuko ubwo nayumvaga, nagize imbaraga zo kwiyizera, no kwizera ibyo nshobora gukora kugira ngo nzane impinduka nziza, uko umusanzu wange waba ungana kose. Iyi nkuru yanafashije Wangari Maathai, Umunyakenyakazi w’impirimbanyi mu kubungabunga ibidukikije. Uyu yabaye Umunyafurikakazi wa mbere wahawe igihembo cy’amahoro kitiriwe Nobel muri 2004 (igihembo kitiriwe Nobel cyashyizweho n’Umunyasuwede Alfred Nobel, gihabwa buri mwaka abakoze ibikorwa by’indashyikirwa ku isi), kubera umusanzu we mu majyambere arambye, demokarasi ndetse n’amahoro. Akimara gusoma iyi nkuru yavuze ko buri wese akwiye kwiyumva nk’aka kanyoni maze abantu bagakora ibyiza bashoboye kugira ngo bakemure ibibazo bibugarije. Nawe ushobora kutubwira icyo wigiye muri iyi nkuru, utwandikira ku 1019.


c: text/html

text:
Bumwe mu buryo bwo kumenya neza ibyabaye mu mateka, ni ugusoma ibyandikwaga muri icyo gihe no kumva ibihangano ( indirimbo, imivugo n’ibisigo) byahimbwaga. Uramutse wumvise indirimbo ivuga MRND wamenya ko itahimbwe mbere y’itariki ya 5 Nyakanga 1975.
Ubu mu Rwanda hari ikibazo cy’ubwisanzure bubangamirwa mu ngeri zose z’ubuzima kugeza no ku bahanzi batinya kuririmba ubuzima nyakuri bw’igihugu, kuko ngo uvuze ibitagenda neza aba arwanya igihugu. Usanga abenshi baririmba urukundo rw’Imana, urukundo rw’abantu, ariko bakirinda kuvuga ibibazo biriho muri sosiyete.
Umuhanzi Gihanze Musasizi amaze gushyira mu majwi n’inshurango igitekerezo yise “Iromba rya Musenyeri ryamurinze kubambwa”. Asobanura ko mu gihe habaga imanza za jenoside, hari umubikira washinje Musenyeri ko yamuhinduye umugore yitwaje ko ari umututsikazi. Ngo mu gihe cy’amezi atatu Musenyeri yaba yarafataga ku ngufu uwo mubikira.
Mu kwiregura, Musenyeri yasabye urukiko kubaza Ma Sœur ubumuga yaba yaramusanganye cyane ko nta muntu bwaca mu rihumye. Umubikira yavuze ko nta bwo rwose ngo ko Musenyeri ari umugabo nk’abandi. Musenyeri mu kumubeshyuza , yazamuye igishura yereka abari bahateraniye , basanga afite iromba, umubikira aramwara.
Koko rero muri ibi bintu bya jenoside , hari abantu benshi bigize abashinjabinyoma cyangwa bategekwa gutanga ubuhamya bw’ibinyoma, ariko bakaba hari utuntu batazi tubakubita hasi mu gihe habonetse ubutabera nyabwo koko. Hari abashinja ibintu bavuga ko bahagazeho, wababaza aho bari bari ugatungutwa no kumva ngo ” nari nihishe muri plafond yo kwa Mugemana, numva abantu basakuza, ndeba hanze mbona Kamanzi atemagura Mukakalisa ku ga centre mu Nganzo”. Wareba intera iri hagati y’aho hantu, ugasanga nta muntu ushobora kuhabona uhagaze mu rugo rwa Mugemana. Ikibabaza ni uko ababeshyera abandi ntawe ubahana. Nk’umubikira wabeshyeye Musenyeri nta wabura kwibaza niba hari igihano yagenewe.
Birakwiye ko abakoze ibyaha babihanirwa cyangwa bakababarirwa niba bafite ukwicuza. Ariko na none ababeshyera abandi bagamije kubabambisha bakwiye guhanwa by’intangarugero niba koko dushaka kubaka umuryango nyarwanda.
Reka twumve uko Iromba rya Musenyeri ritari rizwi na Ma Sœur ryatumye habaho ubutabera.

robotstxt: allowed

filter: keep


text:
Ku wa gatandatu w’icya XIII gisanzwe/A, 04/07/2020
Amasomo: Amosi 9,11-15; Zab 116, 1,2; Matayo 9, 14-17
“GUSIBA, BIMARIRA IKI UBIKORA”
Yezu naganze iteka.
Mu buzima bwacu, hari ikintu usanga kituranga. Ni ukwibaza impamvu umuntu umwe cyangwa benshi, iyo adakora cyangwa tubusanyije mu mikorere, hakunze guhita havuka impaka n’ibibazo by’uruduca. Kabone n’ubwo igikorwa ntawe kibangamiye. Kenshi uzasanga abantu dushimishwa no kubona tureba mu cyerekezo kimwe. Ni byiza iyo byose bigamije umukiro n’amahoro bya buri wese, atari ukurengera inyungu zihishe inyuma y’imyitwarire n’imikorere ikocamye. Burya nta gihinduka kidafite impamvu, nta n’igikorwa kidafite aho kiganisha abagikora. Igikuru ni ugusuzumana ubwitonzi, ibikorwa n’abandi duhereye ku byo tumenyereye. Kuko hari ubwo uwo aba yadutanze kubona ukuri n’igikwiye, yabura uruvugiro agahitamo gutangira kukigaragaza ahereye mu ngiro.
Ivanjili ya none ni rumwe mu rugero rw’ibyo twatangiriyeho. Abigishwa ba Yohani n’abafarizayi bari bafite umuco mwiza wo gusiba kurya. Ni uko bitegereje aba Yezu, basanga ibyo bakora bihabanye n’ibyabo. Bihutira gusanga Yezu ngo bamusiganuze iyo myifatire, babonaga ihabanye no gusabana n’Imana bikurikije umuco wabo.
Ubusanzwe umuyahudi w’intangarugero yasibaga kabiri mu cyumweru: ku wa mbere no ku wa kane. Bigomwaga ibyo kurya umunsi wose kugera bwije ntacyo bagerageje, uretse amazi. Ibyo babikoraga bagamije gusabana n’Imana, ngo bagende mu nzira zayo, maze na yo ibarebane impuhwe maze yohereze vuba “Umucunguzi”.
Iyo rero babonaga ukuntu intumwa ziberaho, zidashishikajwe no kwigomwa, ngo Imana yuzuze isezerano ryayo yagiranye n’umuryango wayo, ngo bigomwe kurya, batakambe basenga ngo byuzuzwe, byarabacumuzaga. Ntibumvaga ukuntu bibereyeho mu buzima bworoshye aho kwitsinda no kwibabaza, mbese mu mvugo y’ubu, biberagaho mu buryo bwo kwiryohereza. Ibyo rero, byarabasitaje kuko bumvaga guharanira ubutungane ku Mana bigomba kuzamo, kwigomwa, kwitsinda, kwibabaza, n’imihango cyangwa imyifatire igaragarira amaso y’abantu. Bakibagirwa ko burya icyo Nyagasani ashaka ari ukugira umutima uharanira icyiza ukanga ikibi kandi ugaharanira icyatuma urukundo n’umubano mu bavandimwe bisugira, bigasagamba.
Yezu mu gutega amatwi ikibazo cyabo, yabashubije neza mu mvugo bashobora kumva ati: “Birakwiye se ko abakwe bagira ishavu bakiri kumwe n’umukwe? Ariko hazaza igihe umukwe azabavanwamo, ni bwo bazasiba”.
Hano Yezu ntabwo apfobya umuco mwiza wo gusiba kurya cyangwa ngo awukureho. Ahubwo arashaka kumvisha, abaje bamugana ngo bamusobanuze igitera abigishwa be kugenza uko bagenza, ko ari nta kindi uretse kubibutsa ko buri kintu kigira igihe cyacyo. Ubwo bo basibaga kurya basaba Imana ngo iboherereze Umukiza vuba, abigishwa ba Yezu bo ntibakeneye gusiba kuko bari kumwe na We (Uwoherejwe n’Imana / Umwana w’Imana nzima). Kuri bo umukiro wabasesekayemo, ntibikiri iby’ahazaza, si inzozi ahubwo byarujujwe, umukiro wabatashyeho. Umwana w’Imana ari rwagati muri bo, nta mpamvu rero yo gusiba kurya. Ariko igihe kizaza babikore.
Ntabwo ari igihe cy’akababaro no kwibabaza, ahubwo ni igihe cyo kwishimira iyo neza y’Imana. Ni igihe cyo kwishima, kuko Imana yujuje isezerano ryayo n’umuryango wayo. Niba rero natwe twaratuje Yezu mu buzima bwacu, uko byagenda kose, intego ni imwe. Uwa Kristu haba mu bihe byiza cyangwa mu biruhije, ahorana ibyishimo muri we kuko aba yizeye Nyirubuzima. Bityo ntatinye guterura ngo avuge nka Pawulo intumwa ati: “Niba Imana turi kumwe, ni nde waduhangara? (…). Ni iki cyadutandukanya n’urukundo rwa Kristu? Ibyago se, agahinda se, ibitotezo se, inzara se, ubukene se, imitego se cyangwa inkota?” (Rm 8,31.33). Uri kumwe na Yezu kandi akamwizera, ibintu n’imyumvire birahinduka, ndetse bigatangaza benshi mu bamumenye by’igicagate n’abatamuzi. Kuko kuri we, ubuzima bugira ikindi gisobanuro.
Kandi uwahisemo gukurikira Yezu, usanga hari ibyahindutse muri we. Yewe n’iyo mukubitanye amaso, cyangwa ukitegereza uruhanga rwe, ukumva imvugo ye, maze wabihuza n’imyitwarire ye ugasanga byakoze umuti aka ya mvugo y’ababyiruka twe abakuze turivugira tuti:ugasanga ubwiza bwahuye no kwisiga. Dore uko umwana uzi ubwenge iyo bamusiga na we atarebera, ahubwo usanga yinogereza.
Bavandimwe, nyamara n’ubwo tuvuga ngo Uwakristu ibye bihorana umucyo, ntawakwibagirwa ko mu buzima habamo ibihe by’amagorwa n’ibigeragezo. N’ubwo ibintu bigira gutya bikaduhira, tukishima tukanezerwa, hari ubwo ibyo Yezu yatubwiye bishyika, ni uko mu mibereho yacu ntidukomeze kumubona hafi, tukamubona nk’uwatuvanywemo nk’uko yabivuze. Icyo ni gihe rero umuntu yisanga mu bigeragezo, mu bibazo, mu ngorane, ndetse warangara gato ukaba wakeka ko Imana wasengaga ikakumva yaba yaragukuyeho ibiganza byayo. Aha hacumuza benshi; tukizera Imana iyo imigisha yageze mu buzima bwacu, hazamo amagomerane, ibitotezo n’imiruho, ugasanga kwa kwemera kwacu kubaye nka cya gihu cya mu gitondo usanga cyapfutse ahantu hose, ariko akazuba ntikavuye ukakiburira irengero.
Aha dushobora kwibwira ko Imana, yicecekeye, idashaka kutwumva, aho bamwe twumva yaraturambiwe. Oya, shenge, Imana ni urukundo, ni ineza, ni amahoro. Ntitukarambirwe, kumenya gutegereza isaha yayo ni ryo banga ryo kuyikomeraho no kudacogozwa n’ibyaha, ibyago n’imiruho duhura na byo buri munsi.
Gusiba kurya no gusenga ni bitubere uburyo bwo kurushaho gusabana n’Imana duhereye ku bo tubana, duhura n’abo tukora hamwe. Cyane ko iyo ibyo dukora bitagamije gutera akanyamuneza, guhumuriza, no gusubiza icyanga ubuzima n’amizero by’abo turi kumwe, burya tuba duta igihe. Umuntu ashobora kwiheba, kubabazwa n’ibyo yakoze cyangwa ibyo yakorewe, ariko ni ngombwa guhorana amizero muri Yezu Umukiza n’umucunguzi. Ni we uduha imbaraga n’ubuzima, bityo ntiducogozwe n’ibitubuza amajyo.
Bavandimwe, umuco mwiza wo gusiba kurya, tuwugarukeho kandi tuwubyaze umusaruro ukwiye. Aho gusiba twizigamira, ahubwo dusibe dutekereza gusura no gusabana na Yezu duhura mu bavandimwe bacu bababaye. Hari abakeneye gusurwa no guhumurizwa. Hari abakeneye ifunguro rya roho n’iry’umubiri, abakeneye ubakomeza mu kwemera kubera ibihe barimo. Niturangwe n’ibyishimo byo kwigomwa, tuba hafi y’abavandimwe bacu muri Kristu Yezu. Ni ko gusiba gukwiye kandi kuboneye. Amina.
Padiri Anselimi Musafiri.


text:
Rubavu: Njyanama yanenze Nyobozi gutinda gukemura ibibazo by’abaturage
Inama Njayanama y’Akarere ka Rubavu yanenze Komite nyobozi y’ako karere itarashyize mu bikorwa umwanzuro w’Inama Njyanama wo guhererekanya ingurane n’abaturage batanze ubutaka bwubatsweho irerero, akarere kabaha ubutaka ariko ntikabaha ibyangombwa byabwo bikaba bimaze imyaka itanu.
Inama Njyanama ya Rubavu yagejejweho icyo kibazo nyuma y’uko komisiyo y’imiyoborere ikigaragaje,ivuga ko hari abaturage batanze ubutaka bwubakwaho inyubako z’umurenge n’irerero baraguranirwa, ariko ntibahabwa ibyangombwa.
Perezida wa Njyanama, Nyirurugo Come de Gaule, aganira n’itangazamakuru yavuze ko abaturage batanze ubutaka, bakwiye guhabwa bidatinze ibyangombwa by’ubwo bahawe nk’ingurane.
Nyirurugo ati “Abaturage batanze ubutaka bwubatsweho ECD n’ubwubatsweho ibiro by’Umurenge ariko ubutaka bahawe na Leta nk’ingurane, ntibarahabwa ibyangobwa byabwo, abo baturage bagomba gukorerwa ibyangombwa by’ubutaka bwabo vuba”.
Kigali Today ivugana n’abaturage ba Bugeshi, bayibwiye ko icyo kibazo kimaze imyaka itanu, gifitwe n’imiryango ibiri yari ifite ubutaka mu Kagari ka Kabumba bakabutanga ngo bwubakweho irerero, icyakora bavuga ko aho umurenge wubatse ari wo wahaguze.
Umwe ati “Ubutaka bwubatsweho umurenge ba nyirabwo barishyuwe, ariko ubutaka bwubatsweho irerero ry’umurenge n’aho akarere kaguraniye abaturage, bajyanwa mu kagari ka Rusiza bahabwa ubutaka ariko ntibahabwa ibyangombwa”.
Abaturage bagaragaza impungenge z’uko batanze ubutaka bwabo bugakorerwaho ibikorwa by’iterambere, ariko ntibahabwe ibyangombwa byaho baguraniwe ngo bashobore kuhakorera bisanzuye.
Inama Njyanama y’Akarere ka Rubavu ivuga ko mu nama yabaye muri Kamena 2021, na bwo yari yafashe umwanzuro ku baturage bafite ibyangombwa bidahuye n’igishushambonera bagomba guhindurirwa kandi bigakorwa batishyujwe amafaranga ya serivisi, cyangwa imisoro kuko ari amakosa yakozwe n’ibiro by’ubutaka atari abaturage.
Mu ntangiriro za Kanama nibwo imiryango 550 mu miryango 1200 yo mu Karere ka Rubavu mu mudugudu wa Nyabagobe, Akagari ka Nengo mu Murenge wa Gisenyi, yari imaze imyaka 10 itangira ibyangombwa by’ubutaka yarashyikirijwe.
N’ubu habarurwa imiryango myinshi itaramenyekana umubare yahawe ibyangombwa bidahuje n’igishushanyo mbonera, aho abaturage bamwe bahinga icyayi mu gishanga cya Pfunda bahawe ibyangombwa by’ubutaka bukorerwaho inganda, abandi ubukerarugendo bituma bashyirirwaho imisoro ihanitse.
Ibitekerezo ( 2 )
Uzayobora Rubavu Aracyonka, Abo mubareke babe bitiza, esiubundi nakahe kagari, Umurenge, n’izina service cyane service y’i Butaro bya Gisenyi, umupaka, Inkeragutabara, Dasso, n’izindi
Ariko buriya nibaza ko imyaka itanu nayo ari myinshi ku rwego rwanyu mutarakemura ikibazo, na njyanama nayo igomba kunengwa byaba byiza cyane yaba njyanama yaba nyobozi mwese mukeguzwa nta numwe usigaye kubera ko ibibera I Rubavu wagira ngo ntagikurikirana igira.
Sorry, mugende pe!


text:
>> Ordinary season
Amasomo yo kuwa 1, icyumweru cya 10 Gisanzwe, imbangikane
Isomo rya mbere : 1 Bami 17, 1-6
Isomo ryo mu gitabo cya mbere cy’Abami
Umuhanuzi 1Eliya, Umutishibi wo mu baturage b’i Gilihadi, abwira Akabu ati “Ndahiye Uhoraho, Imana ya Israheli nkorera, ko nta rume cyangwa imvura bizagwa muri iyi myaka, keretse jye mbitegetse!” 2Uhoraho abwira Eliya agira ati 3“Va hano, ugende werekeza iy’iburasirazuba, maze wihishe ku nkombe y’umugezi wa Keriti, uri mu burasirazuba bwa Yorudani. 4Uzanywe amazi y’uwo mugezi, kandi nategetse ibikona kuzajya bikugemurira ibyo kurya.” 5Aragenda, agenza uko Uhoraho yategetse; ajya kuba ku nkombe y’umugezi wa Keriti wari mu burasirazuba bwa Yorudani. 6Ibikona byamuzaniraga umugati n’inyama mu gitondo na nimugoroba, akajya anywa amazi y’uwo mugezi.
Kuzirikana : Zab 121 (120), 1-2, 3-4, 5-6, 7-8
ZABURI
Inyik/ Ubuvunyi bwanjye buturuka kuri Uhoraho, waremye ijuru n’isi.
- Amaso nyahanze impinga y’imisozi:
- mbese nzatabarwa n’uvuye he?
- Ubuvunyi bwanjye buturuka kuri Uhoraho,
- waremye ijuru n’isi.
- Ntazareka intambwe zawe zidandabirana,
- umurinzi wawe ntasinziriye.
- Oya, umurinzi wa Israheli ntasinziriye,
- ntanahunyiza.
- Uhoraho ni we murinzi w’ubwikingo bwawe,
- ahora akurengera mu gitondo.
- Bityo ntuzicwa n’izuba ry’amanywa,
- cyangwa umwezi wa nijoro.
- Uhoraho azakurinda ikibi cyose,
- anakurindire amagara yawe.
- Ni koko Uhoraho azakurinda,
- kuva uhagurutse kugeza uhindukiye,
- uhereye ubu n’iteka ryose.
Isomo rya kabiri :
Ibango-ndirimbo ribanziriza Ivanjili : Mt 5, 12
Alleluya Alleluya
- Nimwishime munezerwe,
- Kuko ingororano yanyu izaba nyinshi mu ijuru !
Alleluya
Ivanjili Ntagatifu : Mt 5, 1-12
+ Matayo
Muri icyo gihe, 1Yezu abonye ikivunge cy’abantu aterera umusozi. Aricara, abigishwa be baramwegera. 2Nuko araterura arigisha ati
3“Hahirwa abakene ku mutima, kuko Ingoma y’ijuru ari iyabo.
4Hahirwa abiyoroshya, kuko bazatunga isi ho umurage.
5Hahirwa abababaye, kuko bazahozwa.
6Hahirwa abasonzeye ubutungane bakabugirira inyota, kuko bazahazwa.
7Hahirwa abagira impuhwe, kuko bazazigirirwa.
8Hahirwa abakeye ku mutima, kuko bazabona Imana.
9Hahirwa abatera amahoro, kuko bazitwa abana b’Imana.
10Hahirwa abatotezwa bazira ubutungane, kuko Ingoma y’ijuru ari iyabo.
11Murahirwa nibabatuka, bakabatoteza, bakanababeshyera ku buryo bwose ari jye babahora. 12Nimwishime munezerwe, kuko ingororano yanyu izaba nyishi mu ijuru ! Ni uko batoteje abahanuzi bababanjirije.”


text:
INZIBUTSO ZA JENOSIDE YAKOREWE ABATUTSI KU RWEGO RW'IGIHUGU
Urwibutso rwa Jenoside rwa Gisozi
Urwibutso rwa Gisozi ruri mu Mujyi wa Kigali, Akarere ka Gasabo. Ni rwo runini mu gihugu urebye umubare w’abarushyinguyemo: abantu basaga 250.000 bavanywe hirya no hino mu Mujyi wa Kigali no mu nkengero zawo, abavanywe mu mazu biciwemo, abatawe mu myobo ndetse n’abaroshywe mu nzuzi ariko amazi akaza kubagarura ku nkombe. Urwo rwibutso rwubatswe mu 1999.
Urwibutso rw Gisozi rugizwe n’inzu y’amateka, aho abantu bibonera uko u Rwanda rwari rumeze kuva mu kinyejana cya 11, uko ubutegetsi bwasimburanye n’ukuntu amacakubiri yigishijwe kugeza ubwo rwgwaga mw’icuraburindi rya Jenoside yakorewe Abatutsi. Hari kandi n’ibice byerekana ukuntu Jenoside yakorewe abatutsi yateguwe ikanashyirwa mu bikorwa. Ibikoresho by’abazize jenoside ndetse n’intwaro abicaga bakoresheje nabyo birerekanwa. Muri iyo nzu kandi harerekanwa ukuntu u Rwanda rwafashe inzira y’ubumwe n’ubwiyunge nyuma ya 1994. Mu nzu y’amateka yok u rwibutso rwa Gisozi, hari kandi amateka ya jenoside zabereye ahandi kw’isi nk’iyo muri Arménie, iyakorewe Abayahudi, iyo muri Cambogde n’iy’aba Serbe.
Hanze hari imva 14 zishyinguyemo inzirakarengane zishwe muri Jenoside yakorewe Abatutsi n’urukuta rwanditseho amazina 2000 yabashije kuboneka. Andi mazina aracyashakishwa. Ku rwibutso rwa Gisozi hari kandi inzu nshyinguranyandiko ifasha abashakashatsi baba abo mu Rwanda cyangwa mu mahanga, hari aho barerebera za sinema n’ubusitani abantu bashobora kwicaramo bagatekereza, bakibuka.
URWIBUTSO RWA JENOSIDE YAKOREWE ABATUTSI RW’I MURAMBI
Urwibutso rw’abazize Jenoside yakorewe Abatutsi mu Rwanda 1994 rwa Murambi rwubatse mu Mudugudu wa Murambi ,Akagali ka Remera , Umurenge wa Gasaka , Akarere ka Nyamagabe,ruri kuri km 126 uvuye Kigali na km 3,5 uvuye mu Mugi wa Nyamagabe. Mbereye ya Jenoside yakorewe abatutsi Murambi ikaba yari muri Komine Nyamagabe ho muri perefegitura ya Gikongoro nyuma yo guhuza icyari uturere twa Bufundu,Nyaruguru ,Bunyambiriri na Buyenzi mumyaka ya 63 ,aka gace kakaba karakunze kurangwa nubwicanyi ndenga kamere kuva mumyaka ya 1959, cyane mucyari Ubufundu , muriyo myaka nibwo uwari shefu Rwasibo J. Baptiste wayoboye Ubufunfu byagateganyo afatanije n’ubutegetsi bw’Ababirigi bacuze politike n’ igikorwa cyo guca abatutsi babajyana mu mashyamba ya Kibungo na Bugesera isazi ya Tsetse ikaba yarahitanye abatari bake. Ikigikorwa kigayitse hari abatutsi banze ko bene wabo bajyanwa mu mashyamba ya Kibungo na Bugesera maze bafata imiheto barwana n’abaparakomando b’Ababirigi bari bitwaje imbunda ziremereye ndetse na zakajugujugu.Ubutegetsi ukobwagiye bukurikirana kuva kuri repuburika ya mbere kugeza kungoma ya Habyarimana Juvenal bakomeje gukengenza urwango hagati y’abanyarwanda kugera aho bigera kundunduro ya Jenoside yo muri 1994.
1995 nibwo imibiri yabatutsi biciwe i Murambi ndetse bakanajugunywa mubyobo byacukuwe n’amamashini kuri 22/4/1994,bakuwe muri ibyo byobo kugirango bashyingurwe mu cyubahiro,kwikubitiro hakaba harataburuwe ibihumbi cumi n’umunani (18000) muri ibyo byobo.Iki gikorwa cyakozwe na Leta y’ubumwe bw’Abanyarwanda n’abacitse ku icumu. Imibiri imwe ikaba yarashyinguwe, itarangiritse cyane ikabikwa hakoreshejwe ishyagara (nkibimenetso bya Jenoside). Urwibutso rw’abazize Jenoside rwa Murambi rukaba rwarashyizwe ku rwego rw’Igihugu rukaba rucungwa na Komisssiyo y’Igihugu yo kurwanya Jenoside CNLG,arinayo ifite inshingano ku nzibutso z’abazize Jenoside yakorewe abatutsi.
Urwibutso rwa Murambi rugizwe n’ibice by’ingenzi bikurikira:
Reception, igice gikubiyemo amateka cyane avuga kuri Jenoside (museum), igice gishyinguyemo (imibiri igera ku 50,000), igike kibitse imibiri mu mashuri ari naho abenshi baguye, iyi mibiri ikaba igera ku 1200, n’imyenda nk’ibimenyetso bya Jenoside, igice cy’ahari haracukuwe ibyobo rusange ( ibyobo byatabwemo imibiri y’Abatutsi nyuma yo kubica) nyuma byakuwemo imibiri y’Abatutsi biciwe i Murambi), icyo gice kandi hagaragara aho ibendera ry’Igihugu cy’Ubufaransa ryari rishinze n’ ikibuga cyakinirwagamo volley ball n’ingabo z’Abafaransa zari zifite ibirindiro i Murambi mu gihe cya Opération Turiquoise, hakaba n’igice cya Jardin de la Memoire.
Nyamata
Mu 1959 na 1960, abatutsi bavanywe mu tundi duce tw’igihugu bajyanwa gutura I Nyamata ku ngufu, agace karangwaga n’ishyamba ndetse n’isazi ya Tsetse. Mu 1980, bamaze kuhatunganya no kuhagira heza, hubatswe Kiliziya. Mu 1994, iyo kiliziya yabaye ibagiro ry’abatutsi bari bahahungiye ubwo interahamwe zabiraragamo zikabatemagura zibateramo n’amagerenade, hagapfa abantu barenga ibihumbi mirongo ine na bitanu mu munsi umwe.
Nyuma y’imishyikirano hagati ya Kiliziya Gatolika na Leta y’u Rwanda , iyo kiliziya n’aho yubatswe habaye urwibutso rwa Jenoside yakorewe Abatutsi. Urwo rwibutso rugizwe n’aho abakirisitu bicaraga ubu hakaba hari imyenda abishwe bari bambaye ibikoresho abicanyi bakoresheje: imihoro, amacumu, ibyuma… Uhasanga n’amashapule abishwe bari bambaye. Muri “cave” hari imibiri y’abishwe muri Jenoside yakorewe Abatutsi ikaba iri mu birahure biyikingiye ariko bitayibuza kugaragara.
Mu busitani bw’iyo kiliziya, hari imva rusangi ebyiri zirimo imibiri yibutsa ukuntu abantu bishwe urw’agashinyaguro, hakabaho n’amabuye asennye neza yanditsweho amazina ya bamwe mu bantu bahashyinguye.
Muri Jenoside yakorewe Abatutsi mu 1994, hari kiliziya nyinshi ziciwemo abantu bari bazihungiyemo bizeye ko ntawakorera icyaha cyo kwica mu nzu y’Imana. Twavuga nka: Nyange, Nyundo, Nyarubuye,Mibirizi, Hanika, Shangi, Nyamasheke, Kaduha, Kibeho, Cyanika, Cyahinda, Muganza, Kansi, Higiro, Mugombwa, Simbi, Mugina, Birahambo n’ahandi.
Bisesero
Urwibutso rwa Bisesero rukunze kuvugwa nk’urwibutso rw’intwari. Rwubatswe mu 1998 kugira ngo rubungabunge amateka ya Jenoside yakorewe Abatutsi mu karere ruherereyemo muri rusangi, ay’ubutwari bwo kwirwanaho no kwanga kwicwa barebera.
Mu gihe cy’ubwicanyi bwo mu 1962 no mu 1973, Abatutsi bo mu Bisesero bahungiye ku musozi wa Muyira babasha kwirwanaho. Mu 1994, baketse ko bashobora kwongera kwirwanaho nk’uko babikoze maze bahungira kuri uwo musozi.
Babashije kwirwanaho mu gihe cy’ukwezi bakoresha amacumu, imihoro, amabuye ndetse n’inkoni kandi barwana n’abantu bafite imbunda n’amagerenade. Babashije no kwambura bamwe mu bicanyi intwaro zabo.
Urwibutso rwa Bisesero rwubatse ku musozi uzamuka uturuka hasi ugana hejuru. Uwo musozi wubatweho amazu atatu, imwe imwe ikaba ifite ibyumba bitatu. Ibyimba icyenda bigize ayo mazu yose byibutsa amakomini icyenda yari agize Perefegitura ya Kibuye mu 1994. Mu mpinga y’umusozi hari imva zirindwi zishyinguyemo imibiri igera ku bihumbi mirongo itanu (50.000) y’abazize Jenoside yakorewe Abatutsi. Ingazi ugenda wurira uko uzamuka uwo musozi, zirerekana akaga abatutsi bagize bahunga, barwana ndetse hagiye haba n’imfuruka zibutsa ko bageragaho bakihisha. Ukinjira mu Rwibutso, ubona amabuye menshi ashinzemo amacumu icyenda. Aya macumu yibutsa ko ariyo ntwaro bakoresheje birwanaho. Hari kandi inzu nto y’isomero usangamo ibitabo byanditswe kuri Jenoside yakorewe Abatutsi.
Nyarubuye
Urwibutso rwa Nyarubuye ruri mu Karere ka Kirehe, Intara y’Iburasirazuba. Ubwicanyi bukomeye bwabereye kuri paruwasi gatolika ya Nyarubuye kuva tariki ya 15 kugeza ku ya 17/4/1994., buyobowe n’abjandarume bo mu nkambi ya Mulindi I Nasho n’uwari burugumesitiri wa Rusumo aho Nyarubuye yari iri icyo gihe.
Urwibutso rwa Nyarubuye rwubatswe by’agateganyo mu 1995, ubu rukaba ruriho ruvugururwa ku buryo ruzaba rushya. Mu biranga urwo rwibutso by’umwihariko hari:
Ruzaba urwibutso rw’akarere kandi ruzashyingurwamo abantu baturutse hoirya no hino mu Karere ka Kirehe.
Abahashyinguye si abakomoka Nyarubuye gusa. Hari n’abakomoka rukira, Birenga, Kigarama, Kabarondo n’ahandi.
Abicanyi barezaga amaraso y’inzirakarengane bakayanywa, bakabaga imitima n’imyijima y’abantu bakayirya.
Kuri urwo rwibutso, uhasanga ibikoresho abicanyi bakoreshaga nk’amacumu, imiheto n’imihoro, ndetse n’utubind n’imivure bashyiragamo amaraso y’abatutsi. Mu byumba by’ababikira n’ubwogero bwabo naho hibutsa iyicwa rubozo ryakorerwaga abari n’abategarugori bakorerwaga ibya mfurambi.
Ntarama
Urwibutso rwa Ntarama ruri mu Karere ka Bugesera, Intara y’Iburasirazuba. Kimwe na Nyamata na Nyarubuye, uru rwibutso ruri ahahoze kiliziya gatolika. Tariki ya 15/4/1994, nibwo hiciwe abantu benshi. Rushyinguyemo abantu bagera ku 5000 bazize Jenoside yakorewe Abatutsi. Rugizwe n’igice kinini cya kiliziya aho abakirisitu bicaraga, hakaba hariciwe abantu benshi. Hanze hari imva zishyinguyemo imibiri igera ku 5000. Hari kandi ishuri abana bigiragamo gatigisimu, bakaba barahabiciye babatemagura banabahonda ku nkuta. Hari igice cya Sakristiya nacyo kiciwemo abantu. Kubera ko abantu bose batashoboraga kujya mu kiliziya, hari abiciwe mu busitani, nabwo rero bukaba ari igice kigize urwibutso. Hari kandi n’igikoni cyari icy’abapadiri kiciwemo abantu babatwitse.


text:
Imiterere ya paruwasi
Paruwasi Nkanga yashinzwe taliki 15/09/2012. Yaragijwe Bikira Mariya Umwamikazi wa Kibeho, umunsi mukuru wa paruwasi ukaba wizihizwa taliki 28 ugushyingo buri mwaka. Paruwasi Nkanga yavutse kuri paruwasi ya Rilima ari iya makumyabiri na karindwi (27) muma paruwasi agize arikidiyosezi ya Kigali.
Ifite amasantarali ane, atatu muri yo akaba aherere ye mu murenge wa Rweru indi mu murenge wa Gashora, na sikirisare imwe. Paruwasi Nkanga ituwe n’Abakristu gatolika 9,193 babatijwe. Ikaba iherereye mu karere ka Bugesera.
Urutonde rwa santrali n’imiryango remezo iyigize
1.Santarali Mwendo ifite imiryango remezo mirongo ine (40)
2.Santarali Nkanga ifite imiryango remezo mirongo ine n’irindwi (47)
3.Santarali Nyiragiseke ifite imiryango remezo cumi n’itandatu (16)
4.Santarali Kivusha ifite imiryango remezo cumi n’icyenda (19).
Clergé paroissial
1.Padiri Didier NIWENSHUTI (curé)
2.Padiri Alain Robert UMUHIRE (Vicaire)
Adresse
BP 442 Kigali
Tél. : 0788611002/0784519598
E-mail : paroissenkanga2012@gmail.com


text:
Iki kibazo nange mfite imyaka nk’iyawe narakibazaga, kandi n’abandi mungana barakibaza. Rwose umuntu utwite ntabwo ajya mu mihango. Imihango ni ikimenyetso ko umugore cyangwa umukobwa adatwite. Buri kwezi, mu gihe cy’uburumbuke, umura w’umukobwa cyangwa se w’umugore witegura kwakira no kugaburira igi rizavamo umwana iyo habayeho isama.
Mu gihe igi ribayeho ariko ntirihure n’intanga ngabo, ni ukuvuga mu gihe hatabayeho imibonano mpuzabitsina, cyangwa hagakoreshwa uburyo bwo kwirinda gusama, icyo gihe ingobyi (umubiri wirema ngo umwana azawukuriremo) umwana yari kuzakuriramo, irashwanyagurika. Icyo gihe umugore cyangwa umukobwa abona amaraso, ari yo twita imihango, kandi ayo maraso aza mu gihe nta sama ryabaye.
Iyo habayeho isama, umugore amara amezi ikenda atwite. Muri iki gihe cyose imihango irahagarara. Bivuze ko umuntu utwite atajya mu mihango.


text:
Home > Amakuru Yose > Iyobokamana > Ingoro ya Bikira Mariya i Kibeho iri mu mishinga ishyirwaho akayabo gasaga (...)
Umushumba wa Diyosezi Gatolika ya Gikongoro, Musenyeri Célestin Hakizimana, avuga ko hakenewe amafaranga asaga miliyari ebyiri n’igice yo kwifashisha mu kwishyura aho bateganya kubaka Bazilika ya Kibeho.
Yanabigaragaje mu rwandiko yanditse tariki 28 Ugushyingo 2020, abwira abakirisitu n’abandi bantu bakunda Kibeho, kimwe n’abandi bose bafite umutima mwiza, ko hakenewe miliyari ebyiri na miliyoni 531 n’ibihumbi 200 n’amafaraga 731 y’u Rwanda, yo kwishyura abafite ibikorwa ahazagurirwa ingoro ya Bikira Mariya i Kibeho.
Barateganya ko iyi ngoro izagurirwa ahagana ku gasozi ka Mpunge ahubatse Radiyo Mariya, ikazagera ku nzu z’ubucuruzi ziri iruhande rwa Radio Mariya, kumanuka kugera kuri Sacco ya Kibeho no hafi y’isoko na gare.
Izaba iri ku buso bwa hegitari zibarirwa muri 20, kandi ubu ngubu iri kuri hegitari eshanu gusa.
Aho hose hazashyirwa inyubako zinyuranye harimo iya Bazilika nyirizina izaba ifite ubushobozi bwo kwakira abantu ibihumbi 10 bicaye, n’abandi ibihumbi 100 mu kibuga.
Hazubakwa kandi inzu y’imikino (amphithéatre), inzu y’ubumwe n’ubwiyunge, inzu ndangamateka y’amabonekerwa ya Kibeho, ahagurishirizwa ibitabo n’ibindi bikorwa by’ubuyoboke, amacumbi, ahabera inama (salle) kimwe na kiliziya zizajya zisengerwamo n’abatavuga Ikinyarwanda.
Musenyeri Célestin ati “Ni mu rwego rwo kugira ngo abavuga izindi ndimi nk’Igifaransa, Igiswayile n’Icyongereza ndetse n’Ikidage na bo bazajye babasha kumva misa igihe cyo gukora urugendo nyobokamana rwihariye.”
Musenyeri Hakizimana anavuga ko bifuje ko ahakorera Polisi na RIB i Kibeho, kimwe n’ahakorera urukiko rw’ibanze rwa Kibeho umuntu yavuga ko ubu haherereye mu marembo y’ingoro ya Bikira Mariya, na ho bahagurira iyi ngoro, ariko ko kugeza ubu batarabyemererwa n’ubwo banditse amabaruwa abisaba.
Ibi kandi ngo bigamije kugira ngo kariya gace kose bateganya kwaguriramo ingoro ya Bikira Mariya kazabe agace gatuje, k’isengesho, kativanzemo ibindi byarangaza abaje gusenga nk’utubari cyangwa utubyiniro.
Ku kibazo cyo kumenya niba bizaborohera kubona ziriya miliyari ebyiri n’igice zikenewe kugira ngo hishyurwe abafite ibikorwa ahazagurirwa Ingoro ya Bikira Mariya, Musenyeri Célestin Hakizimana avuga ko ariya mafaranga azaboneka bitagoranye kuko ari makeya, agereranyije n’umubare w’abakirisitu bafite.
Ati “Ariya ntabwo ari menshi. None se dufite abakirisitu bangahe? Hari inzu Abalejiyo bubatse i Kigali, nta nguzanyo basabye, batanze igiceri cy’icumi gusa, kandi barayujuje. Natwe abakunda Bikira Mariya ni benshi. Nk’umuntu atanze 1000, amafaranga yahita aboneka uwo mwanya. Ahubwo twanayarenza.”
Kuri we ngo ikizagorana ni ukubona amafaranga yo kubaka kandi na yo ngo hari abatangiye kuyegeranya muri Leta Zunze ubumwe za Amerika. Icyakora ngo ayo kwimura abantu namara kuboneka, bazatangira kuyashakisha hirya no hino ku isi.
Inyubako ziteganywa zizatwara amafaranga abarirwa muri miliyari 70 z’amafaranga y’u Rwanda. Igishushanyo mbonera ubu kiri gukorwa, ku buryo hari icyizere ko mu kwezi kwa Nyakanga 2021 kizaba kirangiye.
Hagati aho inkunga zo kubaka zikomeje kwegeranywa, kandi ngo nizimara kuboneka ku rugero rwa 70%, ibikorwa byo kubaka bizahita bitangira.


text:
Abana bari mu buzima bwo muhanda bavuga ko ibibazo byo mu miryango yabo aribyo bituma bajya kuba inzererezi.
Iyo uganiriye n’abana benshi birirwa bazerera mu muhanda bakubwira ko bajya muri ubu buzima bitewe n’ibibazo byo mu miryango yabo birimo ubukene, ubwumvikane buke hagati y’ababyeyi babo, gutandukana kw’ababyeyi ndetse n’ihohoterwa rikorerwa mu ngo.
Bamwe muri bo bari i Nyabugogo hafi y’aho bakunze kwita kwa Mutangana, basobanuye impamvu bahisemo kujya kuba inzererezi mu muhanda.
MUHOZI Alexandre w’imyaka 16 ukomoka mu Murenge wa Cyahafi mu Karere ka Nyarugenge mu Mugi wa Kigali ati “Njyewe mama yatandukanye na papa ubu tubana na mama gusa kandi ntabasha kutubonera ibidutunga, nanjye mpitamo kuza kwishakira ubuzima hano Nyabugogo”.
Avuga ko nyina amutuma amafaranga akajya nyabugogo gutoragura utunyanya, uturayi n’udutoryi akaza kutugurisha ayo abonye akayashyira mama we agahaha ariko iyo atayabonye baraburara.
INGABIRE Liliane w’imyaka 9 wo mu Murenge wa Gatsata mu Karere ka Gasabo na we avuga ko impamvu yaje muri ubu buzima bwo mu muhanda ari uko atabasha kubona ibyo kurya bigatuma ajya mu muhanda kwishakira icyo kurya.
Uyu mwana akomeza avuga ko yahagarikiye kwiga mu mwaka wa gatatu w’amashuri abanza kubera ubukene ariko ngo bimushobokeye yarisubiramo.
Iki kibazo cy’isenyuka ry’imiryango cyagarutsweho na Musenyiri w’Arkidiyosezi ya Kigali Antoine KAMBANDA mu muhango wo ku mushyikiriza inkoni y’ubushumba muri Arikidiyosezi ya Kigali tariki ya 27/01/2019 aho yavuze ko mu byo azakora harimo kubungabunga imiryango ndetse no kuyisigasira barinda ibyayisenya kuko umuryango ariwo shingiro ry’uburere bw’umwana ndetse n’iterambere ry’igihugu.
Avuga ko hazabaho inyigisho zikangurira abashakanye kubana neza mu mahoro ndetse bakanarinda umuryango gusenyuka kuko bigira ingaruka cyane cyane ku bana.
Ati “mu byo nzitaho harimo kubungabunga umuryango kuko ari wo shingiro rya byose ndetse ninaho umwana abonera uburere bw’ibanze agakura akavamo umuntu muzima wuzuye.”
Ikigo cy’Abadacogora n’Intwari cya Caritas Kigali kita ku bana bo mu muhanda nabo bashimangira ko umuryango ariwo shingiro ry’ubuzima bw’umwana.
Mu bikorwa bakorera abana bo mu muhanda harimo kubakura muri ubwo buzima bwo mu muhanda no kubafasha mu myigire yabo, ariko nyuma bakabahuza n’imiryango yabo kugirango bakurire mu muryango batozwa uburere bwiza.
Si ibyo gusa kuko bafasha n’imiryango ifite abana baciye mu buzima bwo mu muhanda bakabatera inkunga yo gukora imishinga iciriritse kugirango bikuru mu bukene bityo ibibazo byo mu muryango bitera abana kujya mu buzererezi bigakemuka.


text:
Nyuma yo gusuzuma bagasanga ikibazo cy’abana bajya kuba inzererezi mu muhanda cyaramaze gufata indi ntera Ikigo k’Igihugu gishinzwe Igororamuco (NRS) ku bufatanye na Caritas Kigali biyemeje ko mu mwaka wa 2020 ikibazo cy’abana bo mu muhanda kizaba cyabonewe igisubizo.
Ibi babyiyemeje mu myanzuro igera mu 10 bafatiye hamwe yo guhangana n’iki kibazo cyo kwita kuri aba bana kugirango umubare w’abajya mu muhanda buri mwaka ugabanuke.
Mu nama nyunguranabitekerezo yateraniye muri Malasa Hoteli Tariki ya 20/12/2018 barebeye hamwe ingamba ndetse nibyo bazakora kugirango ubufatanye bwabo buzatange umusaruro mu gukumira ikibazo cy’abana bo mu muhanda.
Ingamba zafashwe ni ukureba uburyo bafasha imiryango gukemura ibibazo ifite kugirango bidakomeza kongera umubare w’abana bajya mu muhanda.
Aha bizajyana no gukora ubukangurambaga mu banyarwanda kugira ngo buri wese afate inshingano zo kwita ku bana no kubabungabunga ngo batajya mu buzima bwo mu muhanda.
Ikigo cy’Abadacogora-Intwari cya Caritas Kigali batangiye kwita kuri abo bana bo mu muhanda mu mwaka 1984 kugeza nubu.
Zimwe mu mpamvu zagiye zigaragaraga zituma iki kibazo kitabonerwa igisubizo nuko inyinshi zituruka mu miryango yabo bana bakomokamo.
Izo mpamvu zirimo ubukene, amakimbirane mu miryango, gutakaza inshingano zo kurera ku babyeyi bamwe na bamwe, gusenyuka kw’imiryango, kubyara abana benshi, ibyo byose bigatuma abana bakomeza kwiyongera ku muhanda.
Padiri Twizeyumuremyi Donatien umuyobozi wa Caritas Kigali avuga ko ikibazo cy’abana bo mu muhanda kitarangira akokanya ariko kubufatanye bw’inzego za reta n’ibigo byigenga nibafatanya ahamya ko bizagerwaho ariko akavuga ko bitari aka kanya.
Ati “Kubera ko impamvu zitera ubuzererezi ari nyinshi kandi ugasanga zituruka mu miryango yabo bana ni byiza kubanza gukemura ibyo bibazo bitera ubuzererezi kugirango bubone uko bucika”.
Padiri Twizeyumuremyi akomeza avuga ko kubufatanye bw’inzego zitandukanye iki kibazo kizabonerwa umuti urambye ariko n’ababyeyi nibabigiramo uruhare.
Umuboyozi w’ikigo k’Igihugu k’Igororamuco (NRS) Bosenibamwe Aime avuga ko mu bufatanye bwabo bombi hamwe n’ibindi bigo bitegamiye kuri reta byita kubana bo mu muhanda bakwiye gufatanya bakarebera hamwe icyo bagomba gukora kugirango ikibazo cy’abana bo mu muhanda kigabanye ubukana.
Ati “Twebwe hamwe na Caritas Kigali ndetse n’ibindi bigo byita ku bana bo mu muhanda tuzafatanya kwita kuri aba bana kugirango byibura umwaka wa 2020 uzagere iki kibazo cyamaze kubonerwa umurongo ndetse cyanagabanyije ubukana”.
Kugeza ubu ikigo cy’Igihugu gishinzwe Igororamuco (NRS) gifitanye ubufatanye mu kwita no gukura abana mu muhanda no kubasubiza mu miryango yabo na Caritas Kigali kugirango barusheho kubahiriza uburenganzira bw’umwana no kumubungabungira ubuzima.


text:
Kwibohora 24: Nyuma y’umwaka ibitaro bya Shyira byahinduye imibereho y’abaturage
Yanditswe na KANAMUGIRE EMMANUEL
Hashize umwaka umwe Ibitaro bya Shyira bitashywe ku mugaragaro na Perezida wa Repubulika Paul Kagame, nyuma yo kwimurwa aho byari byubatswe hagoraga abarwayi kuhagera.
Ibi bitaro byari byubatswe ku musozi wa Shyira mu Karere ka Nyabihu, biza kwimurirwa mu kibaya cya Vunga hafi y’umuhanda, ahabasha kugendeka byoroheye buri wese. Byatashywe ku munsi w’ibirori byo kwibohora ku nshuro ya 23.
Bamwe mu baturage babigana n’ababituriye babwiye Imvaho Nshya ko hari impinduka zigaragara haba mu iterambere muri rusange no muri serivisi z’ubuzima zitangirwa muri ibi bitaro.
Mukayoboka Patricie, utuye mu Murenge wa Shyira, yatangaje ko mbere bahuraga n’imvune nyinshi bazamuka umusozi bigatuma abarwayi bamwe batavurirwa igihe.
Yagize ati “Twari dufite imvune ndende zo kujya kwivuriza kuri uriya musozi, umuntu yafatwa nijoro yaba atari umugore utwite bakavuga bati ‘wowe tuzakujyana ejo’ kubera ibibazo by’abahetsi. Kuva byatwegera imbangukiragutabara ni zo zikunda gukora, abahetsi na bo boroherejwe urugendo.
Abantu bivuriza hano kuruta uko twumvaga ngo bagiye muri CHUK. Ni bake bakijyayo hari igihe n’abaganga bo kuri CHUK baza hano gutanga serivisi waba ufite nka ‘rendez-vous’ ukabona bakorohereje urugendo bakagusanga hano mu bitaro bya Shyira. Ni ikintu k’igitangaza kuri twe kuko n’abana bacu barangije kwiga babonamo akazi ukabona ni iterambere”.
Umuyobozi w’Ibitaro bya Shyira, Dr Rubanzabigwi Theoneste, yavuze ko ibitaro byimurwa icyari kigamijwe ari ukugira ngo haboneke inyubako nziza n’ibikoresho bihagije ndetse byegere abaturage, bikaba byaratumye umubare w’ababigana wiyongera.
Yagize ati “Kugera ku musozi byari bigoye hano abaturage batangiye kuhayoboka ari benshi, imibare y’abisuzumisha yikubye gatatu; mu mwaka hisuzumishaga abantu 6 000, ubu tumaze kugira abarenga ibihumbi 20 ku mwaka.
Dufite abaturuka i Musanze baza gushaka serivisi za ‘maternité’, aba Ngororero, Muhanga na Gakenke, kuzamuka ku musozi byarabagoraga kuruta uko baza hano”.
Yongeyeho ko iterambere rigenda rizamuka haba mu itwara ry’abantu, aho tagisi zigera ku bitaro; abanyonzi n’abamotari bagatezwa imbere n’ako kazi kuruta uko byari ku musozi abantu badashobora kuhakorera ndetse na serivisi zatangwaga ziraguka.
Ati “Ubucuruzi burakataje abantu benshi barimo kubaka inzu abakozi b’ibitaro bakazikodesha, byahinduye imibereho y’abaturage. Serivisi na zo zaragutse nubwo zitaragera ku rugero twifuza ko zigeraho.
Hari byinshi twifuza ko byiyongera tukagiramo n’inzobere zikora ibindi bikorwa bihambaye nko kubaga amagufwa n’ingingo. Turimo turabitegura n’abafatanyabikorwa ku buryo tubona inzobere aho kohereza abarwayi i Kigali tubigabanya ahubwo ibitaro bidukikije na byo bikaba byakohereza abarwayi hano”.
Umuyobozi w’Akarere ka Nyabihu wungirije ushinzwe imibereho myiza y’abaturage, Simpenzwe Pascal, yagize ati “Ubuhamya bw’abaturage burivugira ko bakirwa neza kandi natwe turabikurikirana. Turanashimira Perezida wa Repubulika Paul Kagame wabiduhaye, ubwo yabitahaga umwaka ushize yaduhaye ikizere ku bintu byose ibi bitaro bizakenera n’abaturage baramushimira. Byazanye impinduka nyinshi kuko byabaruhuye imvune bahuraga na zo”.
Muri aka gace ibitaro birimo hubatswe umudugudu w’ikitegererezo watujwemo imiryango 64 y’abatishoboye bo mu turere twa Nyabihu na Gakenke, ibi bikorwa remezo bikaba byaratumye Umurenge wa Shyira utera imbere ku buryo bwihuse.


text:
EPISODE 76: Alide yafashe umurongo ku rukundo rwe na Bosco… Christian yakuyeho telefoni Alide afite irungu
Murayigezwaho na www.rubay.rw – Rubay Stories
… Alide yahise asubiza Juru ati,
“Juru kuba nkunda Bosco, ntabwo bivuze ko nshaka ko tubana. Ikindi kandi kuba nkomeza gukundana na Christian ngira ngo uzi impamvu. Ntabwo nakwangana n’umuntu nta kintu dupfuye kandi na Christian ntabwo mwanga ku buryo namureka ngo nsange Bosco. Erega nshobora no kuba nitiranya gukunda Bosco no kumugirira impuhwe. Ikintu kimwe nzi nuko Bosco aramutse abonye umukunzi wundi utari njyewe aribyo byaba byiza kurusha. Ndamutse nongeye gukundana nawe, naba nsa nkuri kumwikoreza imitwaro yose mfite. Ntabwo Baho yazigera amukunda kandi ntabwo yazigera afata Bosco nk’umubyeyi we kuko umutima we yamaze kuwegurira Christian. Rero fasha Bosco yige kubaho atamfite. Erega gukunda ni umwanzuro umuntu afata. Bityo rero Bosco yemeye akabijyamo n’umukobwa umukunda nka Rachel, yazisanga na we yakunze maze twese tukabohoka.”
Juru – “Ngo Baho afata Christian nka se? ibyo bintu ni ibiki Ali? Ese ubundi uriya musore uramwizera kurusha uko wakwizera Bosco?”
Alide – “Nubwo ntakwizera Christian, ariko nzi ko ari we muntu wa mbere ku isi ujya umbwiza ukuri. Wenda ibyatuma ntamwizera, nuko ntari nabimubaza ngo abimbwireho. Gusa nziko ankunda cyane ku buryo kumbeshya byaba bisa nko kwisogota inkota ityaye ku mutima. Ibyo ndabimwubahira rero kurusha uko navuga ko mbimukundira.”
Juru –“Geza aho Ali. Ndabyumva Bosco ashaka yakuraho amaso. Kuko nanjye umpitishijemo ko umukobwa ankunda, ndetse no kuba yanyubaha, nahitamo ko anyubaha. Kuko n’ubundi abagore mwaremewe kubaha abagabo ndetse n’abagabo bakabakunda, ari ryo hame rikwiye kuranga umugore n’umugabo. Iyo wubaha umugabo, nta kintu kindi kibi wamukorera kabone n’iyo waba utamukunda ugeraho ukamukunda. Urakoze kunsubiza ko Christian ari ku kigero cy’umusore mwashakana.”
Juru yahise ahaguruka nuko agenda yivugisha ati:
“Ibi bintu mbivuyemo. Bizagende uko byakagenze birabareba. Bosco nshuti yanjye, umbabarire gusa kandi wihangane.”
Alide yarumiwe ndetse ibitekerezo bimubana urusobe. Yahise agenda aritegura nuko ahita asubira i Musanze. Alide ageze i Musanze yatunguwe no kubona umukunzi we hashize iminsi ibiri atamuhamagara. Alide yahise afata telephone ahamagara Christian nuko yumva telephone ye itariho. Byaramutunguye cyane kuko nta na rimwe yari yarigeze yumva numero ya Christian itariho.
Yashatse numero ya Cyiza wenda ngo amubaze icyaba cyabaye ku mukunzi we, ariko asanga iyo numero ntayo afite. Iminsi yakomeje kwicuma Alide atavugana na Christian ibyumweru bibiri birinda bishira. Yari yarahangayitse cyane ku buryo yibazaga icyo yakora ngo amenye amakuru ya Christian kikamuyobera. Yarebaga kumusanga i Butare, gusa akabona ntabwo yakwifata ngo ajyeyo kandi nta numero za Cyiza afite. Yahise yunguka igitekerezo nuko ajya ku Bitaro yakoragaho, ari na byo Cyiza na Christian bigeze gukoreraho stage, ahita areba umukobwa wakundaga kuba ari kumwe na bo.
Akimugera iruhande yaramubwiye ati:
“Nitwa Alide , hari akantu nashakaga ko mumfasha.”
Uwo mukobwa – “Ali urumva nakuyoberwa nte? Icya mbere nawe wakoraga hano kandi uri umukobwa wa Muganga. Ikindi kandi abantu bose hano baba bakuzi kubera ubwiza n’umutima mwiza ugira.”
Alide – “Hm! Yego ko Nyagasani. Rekera aho kuntaka!”
Uwo mukobwa – “Hahah! Ntabwo njya mpisha ukuri kubonwa na bose. None ushaka ko ngufasha iki?”
Alide – “Nshaka ko umpa numero za Cyiza. Ni umusore wiga muri Kaminuza y’u Rwanda ishami rya Medicine. Nakundaga kubona hano muganira ndi kureba uko abakozi b’amasuku bameze, ubanza mwaba muziranye.”
Uwo mukobwa – “Hm! Ahubwo se kuki utambajije iza Christian?”
Alide yahise atungurwa no kumva uwo mukobwa amubwiye atyo nuko ahita amubaza impamvu abivuze. Uwo mukobwa yarongeye aramubwira ati:
“Christian erega yakundaga kumbwira ukuntu akwishimira. Uriya mutipe yaragukundaga pe, no mu gihe cy’akaruhuko yabaga akuvuga, noneho mu gihe atakuvuze tukamutaramiraho.”
Alide yahise yibuka ukuntu amaze igihe atavugana na we, n’ukuntu uwo mukobwa ari kumubwira ibyaranze Christian mbere y’uko bakundana, akumva arushijeho kumukumbura. Alide yahise asubiza uwo mukobwa ati:
“Ni byiza ni ukuri, biranshimishije kubyumva. Kuko Christian ari umukunzi wanjye ubu, mvugana na we kenshi. Icyo ntafite, ni numero za Cyiza niyo mpamvu narinje kuzigusaba kuko hari akantu nshaka kumubaza.”
Uwo mukobwa yahise aha Alide numero za Cyiza, nuko Alide aramushimira arangije ajya ku ruhande ahita azihamagara. Cyiza yahise amwitaba nuko Alide aramubwira ati:
“Cyi, ni Alide, umukunzi wa Christian. Ese ameze neza?”
Cyiza – “Eeeh! Ali urakoze kumpamagara rwose. Nari narashatse uko naguhamagara, gusa mbura uburyo. Christian ntabwo ameze neza. Urabizi ko atahumeka atamenye amakuru yawe rwose.”
Alide amarira yahise amubunga mu maso ndetse n’ubwoba buramwica kuko yibazaga icyaba cyarabaye ku mukunzi we kiramuyobera. Yahise asubizanya Cyiza ikiniga ati:
“None se umukunzi wanjye yabaye iki? Naramushatse ndamubura ndetse nawe birangora kugira ngo mbone numero zawe.”
Cyiza – “Asigaye yirirwa aryamye, telephone ntabwo akizikoresha, mbese mbona yarihebye kabisa. Asigaye ahorana ubwoba, kandi iteka yari umuntu ugira umutima ukomeye ndetse akansubizamo imbaraga igihe cyose nabaga nacitse intege. Ali, kereka uri hano ukamwibariza icyo yabaye kuko amaze n’iminsi atagera mu ishuri.”
Alide yahise yumva abuze ikintu akora nuko ahita abwira Cyiza ati:
“Ndaje i Butare nonaha. Cheri wanjye ntumubwire ko ndibuze.”
Cyiza yahise atangira gushyuha mu mutwe akajya agera mu cyumba cya Christian buri kanya. Christian yagezeho yibaza ikiri kuba kuri Cyiza ariko cyiza amubwira ko nta kidasanzwe. Christian yahise atangira gukora amasuku ahantu hose ndetse anategura muri saloon neza. Yahise atumizaho umusore yoza imodoka ya Christian ndetse anahindura amarido. Christian yatangajwe nibyo ari kubona nuko abaza Cyiza ati:
“Man habaye iki ko mbona hano hari isuku idasanzwe? Wageze aho ushaka umuntu unyogereza imodoka?”
Cyiza – “None se wowe ntabwo wabonaga umwanda biteje hano? Imodoka yawe yari yaruzuweho n’ivumbi kubera kutayikoresha. Ahubwo nawe isukure mu masaha make hano mfite umushyitsi w’Imena adasanga usa gutyo.”
Christian – “Umushyitsi? Umushyitsi bwoko ki se?”
Cyiza – “Man umuryango wanjye uraza kunsura mu kanya. Rero bagomba gusanga hano hasa nk’ahaba abantu apana akajagari nk’akari gahari. Ahubwo nawe jya mu bwogero wisukure, unambare neza, wenda nyuma y’uyu munsi uzasubire mu cyunamo cyawe kidafite impamvu.”
Christian yarumiwe nuko ahita yongera abwira Cyiza ati:
“Ahaaa reka mbikore ndabona unafite umushiha si gusa. Gusa man ndamara kubasuhuza nisubirire kwiryamira.”
Cyiza – “Yeh? Ariko man ubundi watewe n’ibiki muri iki gihe? Ese ubwo ko mbona nta kintu witayeho, umukunzi wawe, umuryango wawe, business ukora, n’ibindi ko mbona ntacyo bikubwiye, ubundi urumva uri iki muri iyi minsi? Mu gihe cyose mukecuru wanjye aba ari hano, umenye ko nawe uba uhari turi kumuganiriza. Nkorera ibyo basi rimwe musaza.”
Christian yahise asubira mu nzu kwitegura nuko Alide na we yari yatangiye urugendo rugeze ku masaha atanu avuye i Musanze yerekeza i Butare. Yagendaga inzira yose yibaza ku cyaba aramutse adafite Christian mu buzima bwe akumva ntabwo abikurura neza. Ibyo byumweru bibiri yari amaze atavugana na Christian, byari byatumye abona ko Christian ari umuntu w’ingenzi mu buzima bwe kandi ko urukundo amukunda ruhamye.
Yumvaga akumbuye Christian byo gupfa, ndetse yumvaga afite ibibazo bitagira umubare byo kumubaza. Nyuma y’urugendo rw’amasaha atari make, Alide yari asesekaye i Butare. Cyiza yakije imodoka ya Christian nuko ajya gufata Alide muri gare. Bagenze iminota mike baba bageze aho Christian na Cyiza batuye.
Cyiza yahise yinjira mu nzu nuko asaba Alide ko yamukurikira aho ajya hose. Alide na we yari afite amatsiko adasanzwe yo kubona umukunzi we. Cyiza yahise abanza kwinjira mu cyumba cya Christian nuko aramubaza ati:
“Ese Chri, ni iyihe mpano wifuza muri kano kanya?”
Christian “Ase man waretse kunkinisha, ukajya kwitegura umubyeyi wawe.”
Cyiza – “Ntabwo ndi busurwe n’umuntu n’umwe. Ahubwo ni wowe ufite umushyitsi.”
Cyiza yahise asohoka nuko Alide arinjira. Christian yabaye nk’ikibumbano agira ngo ibyo abona ni inzozi. Yahise yikubita urushyi ku itama yumva ntabwo arota ni uko Alide ahita amubwira ati:
“Mukundwa? Ese kuki wankoze ibi koko? Naragukumbuye cyane kandi n’ubu ndagukumbuye byo gusara.”
Christian amarira yahise amutanga hasi nuko abura n’ubwatera intambwe ngo asatire Alide.
NTUZACIKWE NA EPISODE IZAKURIKIRA.
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
Nzacurangira abantu si imbwa- DJ Miller abwira abibaza ku Gitaramo Dog Show azacurangamo
Karuranga Vilgire umaze kumenyerwa mu kazi ko kuvanga imiziki ku izina rya Dj Miller azitabira igitaramo kiswe Dog Show kizaba kirimo imbwa, yavuze ko azaba ari gucurangira abantu bazakitabira aho kuba imbwa nubwo na zo zizaba zihari.
Dj Miller azacuranga muri kiriya gitaramo Dog Show kizabera mu mujyi wa Kigali muri Kamena uyu mwaka.
Nta muhanzi uzaririmbamo ahubwo hazacurangwamo imiziki ndetse hanamurikirwemo imbwa zigaragaza ubumenyi zifite.
Abakurikirana iby’imyidagaduro mu Rwanda bakunze gukoresha imbuga nkoranyambaga, bakomeje kukigarukaho banagitangaho ibitekerezo binyuranye.
Bamwe bibaza niba Dj Miller azacurangira imbwa, abandi bati “DJ Miller mu gitaramo k’imbwa,…”
Uyu muvangamiziki uherutse gukora ubukwe, ntiyishimiye ibi bitekerezo, atanga ibisobanuro byimbitse kuri kiriya gitaramo kizaba mu mpeshyi.
Mu kiganiro yagiranye n’Umuseke yagize ati “Ni igitaramo cy’abantu bakunda n’abatunze imbwa ni bo nzacurangira ntabwo nzacurangira imbwa.”
Abari gutegura iki gitaramo bavuga ko kizaba kiba buri mwaka, kikazajya kigamije kwerekana ubushobozi bw’imbwa mu bikorwa zisanzwe zikora nko mu buvuzi no mu mitoreze.
Ngo mu Rwanda ibi ibi bitaramo ntibimenyerewe ariko abantu bari banyotewe n’ibi birori cyane ko mu bihugu byateye imbere bisanzwe biba.
Nicolas YUSUF
UMUSEKE.RW


text:
Ishimwe yambitswe ikamba rya Miss Heritage muri Werurwe uyu mwaka mu birori Ingabire Grace yambikiwemo ikamba rya Nyampinga w’u Rwanda.
Uyu mukobwa agaragara nk’utuje kandi ucisha make ariko na none akaganira ku muntu yamaze kwisanzuraho. Iyo yivuga agaragaza ko atinya guhemukira inshuti magara ye kandi akunda gushyira umuco imbere kuko kuri we ariryo shingiro ry’ubuzima bwa buri wese.
Mu kiganiro yagiranye na IGIHE, yagaragaje byinshi ku buzima busanzwe. Yabajijwe ibyishimo byuzuye kuri we asubiza ko ari uko yaba ameze neza nta kibazo cy’ubuzima afite.
Ati “Ibyishimo kuri njye ni ukuba ndi muzima nta kibazo na kimwe mfite mbe numva meze neza.”
Avuga ko umuntu yishimira ari wa wundi ufite intego y’ibyo yifuza kugeraho, ukora cyane kandi akaba ari uwo kwizerwa. Ni umukobwa wikunda cyane ku buryo iyo abajijwe ko aramutse apfuye akagaruka ku Isi , icyo yakwifuza kugaruka aricyo, avuga ko yakwifuza kuza ariwe.
Ishimwe iyo muganira akubwira ko akunda umuntu uharanira guhora ari uwo kwizerwa kandi wihesha agaciro mu bikorwa bye byose bya buri munsi.
Ati “Ikintu cya mbere nkundira umuntu ni ukuba yihesha agaciro mu byo akora byose.”
Uyu mukobwa avuga ko ikintu kimutwara umwanya munini ari ugusoma kandi yishimira inshuti zimubwiza ukuri zitamuryarya. Igihe yishimye mu buryo bukomeye ni ubwo yahabwaga ikamba rya Miss Heritage.
Yavuze ko ikintu yibuka akiri umwana agaseka ari ubwo yigeze kwitwika akoresheje ipasi. Ati “ Nigeze gufata ipasi nshaka kumva niba igishyushye noneho mpita nyishyira ku itama ndashya hazaho n’agakovu kumukara.”
Avuga ko Perezida Kagame bahuye nta kintu yamusaba kuko yakoze byinshi ahubwo yamushimira cyane kubera aho yavanye igihugu naho kigeze.
Uyu mukobwa ashishikariza urubyiruko gukunda umuco kuko ariwo shingiro ry’igihugu.
Ati “Indangagaciro niyumvamo kurusha izindi ni ugusigasira umuco nyarwanda. Umuco nicyo abantu babura ntibabe icyo bari bo. Ndajwe ishinga no gushishikariza urubyiruko gukunda umuco nyarwanda kuko arirwo Rwanda rw’ejo hato na hato umuco wacu utazibagirana.”
Ishimwe arateganya gutangiza imishinga cyane ishingiye ku biganiro by’umico akinoza ariko azatangira mu gihe cya vuba. Ni ibikorwa azakora ku bufatanye na IGIHE mu mujyo w’ubukangurambaga bwo kumenyekanisha umuco nyarwanda n’indangagaciro zawo.
Amafoto: Igirubuntu Darcy


text:
Nitwa Chantal ntuye mu Karere ka Muhanga mfite imyaka 19 y’amavuko ,ikibazo cyanjye uko giteye hashize hafi imyaka igera kuri 2 naragize ikibazo k’inkomereye cyane, niga mu mwaka wa gatatu w’amashuli yisumbuye umuhungu yansabye ko dukundana , nanjye naje kumwemerera kuko numvaga nkeneye gukundana dore ko ariyo myaka nari ninjiyemo.
Byabaye aho ngaho umusore akajya ampamagara tukaganira nta kibazo nyuma y’igihe gito umusore yaje gutegura ibirori iwe,aza kuntumira nk’umukunzi we , nahasanze abantu benshi turishimana bisanzwe nk’abari mu birori, nyuma y’amasaha make ibirori byabaye nk’ibirangiye tuza guherekeza abandi nyuma tugarukana mu rugo nk’abakundana.
Umusore twageze iwe mu rugo yikoza mucyumba anzanira Fanta ariko sinigeze ngira amakenga ko hari icyo yaba yari yashyizemo, nanyweye Fanta nyuma sinzi uko byaje kugenda nakangutse nsanga ndyamye mu buriri bwe nambaye ubusa yigendeye,imyenda yanjye yayizinze yantaye yigendeye.
Muri make uko byagenze yaransambanyije kuko yari yampaye Feneriga ndasinzira sinamenya ibyabaye, agahinda karanyishe birandenga nenda gusara, kuko kuva icyo gihe njye sinonjyeye kumubona, naherutse ampa Fanta,ubundi ibyo yakoze yabikoze ntumva,kubw’umwaku nza nogusama ubu narabyaye mfite umwana w’umwaka n’igice.
Ibyo byose iyo mbyibutse mbura icyo gukora no kureka iyo ndebye umwana nakwibuka uburyo yavutsemo numva mwanze, gusa uwo se nyuma yaje ngo kuboneka aza gufungwa nanubu ariko nibaza icyo gukora kikanyobera.
Mu bintu bintera umutwe harimo kuba narabyaye umwana mu buryo ntateguye, kuba naracikirije ishuli nabyo birambabaza iyo mba nabura narabikoze ku bushake, ise w’uwo mwana sinzi icyo numva yakorerwa ,sinzi uko namwita niba ari umugome,umwicanyi, umurozi namuburiye izina peeeee.
Nkeneye inama zanyu kugira ngo mbashe kubaho mu mutuzo merewe nabi cyane, kubera ko ubu uko mbayeho ntago ari byiza nagato gusa Imana imbaye hafi umwaka utaha nazajya kwiyigira.


text:
Izi mashini zatanzwe mu Murenge wa Muganza mu 2012 zigomba gukoreshwa mu buhinzi bw’umuceri mu bishanga, zikaba zaraguzwe z miliyoni 40 z’amafaranga y’u Rwanda. Guhera icyo gihe ntizigeze zikoreshwa.
Ikibazo cyazo cyagiye kigarukwaho n’inzego mu bihe bitandukanye ariko nticyabonerwa igisubizo, ziguma mu bubiko ari na ko zigenda zangirika.
Ni mu gihe hirya no hino mu gihugu abaturage barira ko nta mashini zihinga bafite zishobora kubafasha kongera umusaruro kuko bakoresha uburyo bwa gakondo.
Umunyamabanga Nshingwabikorwa w’Akarere ka Rusizi, Mutesi Priscah yabwiye abadepite ko icyatumye zidakoreshwa ari uko byagaragaye ko imiterere yazo ihabanye n’iy’ubutaka zagombaga gukoreshwaho.
Abadepite bamubajije impamvu batazisubije Minisiteri y’Ubuhinzi n’Ubworozi kugira ngo zibe zakoreshwa ahandi, bakimara kubona ko mu karere kabo zitakora.
Ahubwo Gitifu w’Akarere ka Rusizi yavuze ko bateganyije ingengo y’imari igera kuri miliyoni ebyiri yo kugura ibyuma bisimbura ibyangiritse kugira ngo zihabwe urubyiruko rushobora kuzikoresha.
Depite Mutesi Anitha, ntiyanyuzwe n’ibyo Umunyamabanga Nshingwabikorwa w’Akarere ka Rusizi yasobanuye kubera ko amagambo ye yarimo ukwivuguruza.
Ati “Dufashe ujye uguma ku kintu kimwe, mu kanya utubwiye ko imashini zitajyanye n’akarere kanyu none urimo uratubwira ngo mugiye kuzikoresha muzihe urubyiruko. Ibyo bintu birahuye? Ndagira ngo muvugishe ukuri niba mubona mutazishoboye, hari urwego rwazibahaye kandi hari ahandi zikenewe. Zatangwa zikajya gukoreshwa ahandi zikagira icyo zimarira abaturage.”
Depite Bakundufite Christine yavuze ko kuba Akarere kagiye kugura ibyuma by’izi mashini ari ukongera igihombo ku kindi nyamara bishoboka ko nta gaciro izo mashini zigifite ugereranyije n’igihe zimaze mu bubiko.
Ati “Kuba imashini zimaze imyaka icyenda zidakora, nibashyiramo n’ibyo byuma ntizizamara umwaka zigikora. Nabagira inama yo kugura izindi niba babona Rusizi ikeneye imashini ariko iyo baba bazikeneye ntibari kumara imyaka icyenda batazikoresha.”
“Miliyoni 40 ni amafaranga menshi utapfa kujugunya none mugiye kongera gushyiraho andi mafaranga, ubwo izo mashini zifite agaciro kangana iki ku buryo mugiye gushyiraho andi mafaranga?”
Depite Mukalisa Germaine yakomeje agira ati “Ibintu mwabwiwe gukora mu myaka ine, bisaba miliyoni ebyiri, tukaba tugeze mu 2021, mutarakoze ikintu mwabwiwe mu 2016, none mutubwire ngo mugiye kugura ibyuma?”
Umuyobozi w’Akarere ka Rusizi, Kayumba Ephrem, yahise avuga ko batahakana ko habayeho uburangare, ko mu myaka 10 imashini ibitse itabura kwangirika yiyemeza ko bagiye kureba icyakorwa mu maguru mashya, basanga zidashobora gukora bakazijyana ahandi cyangwa bakazigurisha mu cyamunara.
Depite Uwimanimpaye Jeanne d’Arc yavuze ko amagambo y’aba bayobozi ari ukwikiza, avuga ko ahubwo bakwiye kuziriha kubera uburangare bagize mu myaka yose ishize.
Ati “Nibaduhe gahunda y’uko bazaziriha kuko zamaze kwangirika kuzisana ntibyashoboka, abo baziha ntacyo bazimaza. Uburangare bwabaye kugeza aha, uyu mutungo nubwo ari uwa leta [ni ko bavuga], wagombaga kugirira akamaro abaturage ba Rusizi, imashini zagombaga gutangwa bikigaragara ko zitakora mu gishanga zigahabwa abandi. Ubu rero zataye agaciro burundu, ibindi ukuza kutubeshya. Nta kintu cyavamo ahubwo numva batubwira uko bazazishyura.”
Kayumba yavuze ko izi mashini ari umutungo w’abaturage utaratanze umusaruro zagombye kuba zarahawe abahinga mu nkunga bikimara kugaragara ko zitashobora guhingishwa mu gishanga.


text:
Mu masaha y’urukerera rwo kuwa 12 z’ukwa 6/ 2013, Reagan w’imyaka 16 yicuye ntiyongera kubasha gusinzira! Ati“ Nakangutse nkangutse, mpita nakira terefone yari irimo gusona. Uwo yari mama, mu byo yambwiye byose ni uko yari ankeneyeho ubufasha ngo ntiyabashaga guhumeka.” Reagan yahise amanuka asanga mama we.
Julie wari warabatswe n’itabi ndetse arwaye na asima, yari arimo guhumeka insigane arembye. Reagan ati”Nahise numva isengesho muri njye ridahagarara mu mutwe wanjye, nti ’Mana ndakwinginze, ndakwinginze mfasha’, kuko nabonaga mama byamurangiranye agiye gupfa, niko guhita mpamagara kwa muganga baza kumutwara”.
Mbere y’uko ambiranse igenda, papa wa Reagen yabasabye kugumana n’abavandimwe be, abasaba kwihangana ababwira ko mama wabo aza kumererwa neza akagaruka vuba.
Ku bitaro ibyo kumererwa neza byari kure. Ibihaha bya Julie kwa muganaga ntacyo babonagamo, nk’uko muganga abisobanura ati” Uko yakomezaga guhumeka tumusuzuma, twabonaga ahumeka nabi! Kandi byagaragaraga ko guhumeka kwe bitameze neza, ibihaha byari byarangiritse. Byabaye ngombwa ko ajyanwa mu ndembe aho yasuzumwe inshuro 3, biza no kugaragara ko arwaye na stroke.
Kelly umuforomokazi w’imyaka 20 wari mu itsinda ryamwitagaho, nawe yashenguwe n’ubwo burwayi bwa Julie. Yagize ati” Nari ndi ahongaho mugirira impuwe, musezeraho! Hashiraga nk’iminota 10 tukaja kumureba, ariko ubwo ikizere cyose nari mfite cyari kimaze kuyoyoka!” Umuryango wa Julie wateraniye aho ku bitaro binjira mu masengesho. Reagan ati” Hari ubwo twagiraga tuti’ Mana turakwinginze dufashe, turabizi urimo kutureba, turabizi ko uri kumwe natwe, turakwinginze!”
Byaje kugaragara ko Julie amaraso ye yari yaragize ikibazo cyo gufatana, atarimo gutembera neza. Abaganga bakagaragaza ko amahirwe Julie yahabwaga yo kubaho yari hafi ya ntayo ”Yari mu by’uma bimufasha kongera umwuka, ndetse rwose n’amaraso ye ntiyabashaga gutembera neza!"
Dr Blair wari ukuriye itsinda ry’abaganga ryarimo kumwitaho, yabuze uburyo aributangazemo iyo nkuru mbi ku muryango wa Julie. Muganga ati” Namenye Julie mu myaka 10 ishize kandi igihe mama w’abana banjye yitabaga Imana, Julie ni umwe mu b’ingenzi batubaye hafi by’umwihariko ku bana banjye. Impanga za Julie, nibo bahumurije impanga zanjye”.
Reagan umukobwa wa Julie ati” Barambwiye ngo mama wanyu ntabwo azakira, gende umusezereho” Tuti ntibishoboka mama wacu aramererwa neza, kubera ko twari twizeye ko Imana iri kumwe natwe”. Imiryango myinshi yari ihangayikishijwe na Julie, aho abarenga ijana bari bateraniye aho mu cyumba ku bitaro basenga, kandi banatanga inkunga zabo aho byari ngombwa. Reagan ati” Abantu basengeraga hamwe, hari n’abasengaga hirya no hino aho bari, n’abo ku rusengero barazaga tugasenera hamwe”
“Nagiye mu cyumba aho bari bategerereje, nsanga abantu 50 basenga kandi bafite ukwizera kumwe! Bizeye imbaraga z’amasengesho kandi biringiye ko Julie ari bukire nta kabuza, nakubwira ko byari ibintu bitangaje!” Dr Blair
Igitangaza cyarabaye Julie arakira!
Julie yaje kubaho iryo joro, ariko abaganga ntabwo bari bafite ikizere kinshi kuri uko gukira kwe, kubera ko atabashaga guhumeka ubwe hatabayeho ibyuma. Ikindi ni uko n’impyiko ze zari zarangiritse. Julie yaje kujyanwa ku bindi bitaro byisumbuyeho, aho Dr Blair yakoranye n’itsinda ry’abaganga 12, ngo barebe uko barokora ubuzima bwa Julie.
Kuri iyi nshuro, hafi mu gihugu hose abantu barimo kumusengera. Uko ibyumweru byakurikiranye, Julie yagiye azanzamuka” Yagendaga amererwa neza, tukabona ko ibyo byose byari ukubera Imana” Umukobwa we nibyo yavuze. Kera kabaye impyiko za Julie nazo zatangiye kongera gukora neza!
Hafi mu kwezi kose Julie ari muri koma, yaje gukanguka! Abyivugira muri aya magambo ati” Nkangutse, nta gitekerezo nari mfite cy’aho nari ndi, sinari nzi ibyabaye, sinari nzi iby’umuryango wanjye n’inshuti!”. Julie avuga ko ikintu kimwe yibuka ni uko yari kumwe na Yesu, ati” Sinabona amagambo nabivugamo, kuko aho nari ndi numvaga umunezero, amahoro, numva nshecetse!”
Nyuma y’amezi atatu atorohewe, Julie yatangiye kujya hanze y’ibitaro. Kugeza uyu munsi ibihaha n’impyiko bya Julie byongeye gukora nk’uko bisanzwe! Ikidi ni uko yabohotse burundu ntakibaswe n’ibiyobyabwenge. Julie, abagize umuryango we, inshuti ze, kongera kubaho kwe babihinira mu kintu kimwe, “Amasengesho”. “ Ni igitangaza kubona yarakangutse akaba agenda, ubu akaba amwenyura, aseka. Sintekereza ko uyu munsi yari kuba ari aha iyo hatabaho abamusengeye”.
“Yaba abo nzi n’abo ntazi bansengeye, nzi ko amasengesho ari yo mpamvu yonyine yo kuba ndi hano”. Julie ni ko yihamiriza ubwe. Uko umusi utashye ubutunzi bwa Julie ni umubano wimbitse na Yesu. Ati” Imana irakurinda, ariko ugomba gutuza ugatega amatwi. Nizera ko Imana ari yo itubundikira muri byose, ariko igihe twishingikirije amasengesho nibwo twagera kuri buri kintu cyose dutegereje ku Mana.


text:
Inganzo y’abasizi
Incike y’Ishyaka irica
By Amakuru ki ? on 3 novembre 2018
Inyandiko iri hasi aha ni iya Nsabimana Evariste. Irasesengura, ku buryo buhanitse, incike y’ishyaka. Ifite amapagi 13. Tubashishikarije kuyisoma yose uko yakabaye. Irimo ireme n’amasomo byafasha benshi muri twe. Dore agace gato twabahitiyemo. 1. Gucika Ngo ibijya gucika bica amarenga! Amashyaka avuka mu Rwanda mu nkubili ya Revolisiyo yo mu 1959, yavukanye Ubwiko abuminjiliyemo […]
Posted in Ahabanza, Amateka, Inganzo y'abasizi | Tagged Evariste Nsabimana
Musaninyange aza kunsura
By Amakuru ki ? on 7 février 2012
Musaninyange aza kunsura Yaje wese yisukuye, Urusogo rw’ umuteto w’ ubutoya Rukimutemba amata yombi, Uko atambutse agatengerana. Yanze ya manywa rwahangu, Ngo ejo uruhayi rw’ iryo zuba, Rutamuziga uruti agahwera, Dore ko ari agati kagitoha Imirase ihungira kagahonga. Narategereje nsha uwo mutaga, Ntabwo nateshutse na gatoya Umutima uterekeye iribori. Ni ikirenga we azaramba, Ntiwarambirwa kumureba, […]
Posted in Inganzo y'abasizi | Tagged Sipiriyani Rugamba
Igishyimbo
By Amakuru ki ? on 23 janvier 2012
Ngwino cyamamare nkurate Ngwino cyatwa cy’abanyarwanda Wowe uturwanaho buri teka Wowe udutera umunezero. Ingabo itabarana uriya mutoya Nta bwo itakara ku rugamba Ngo ingabo utwaye zitatane Uhora uyisura ukayisukura Bugacya ugerekaho iyisumbye. Ari ugushakira amasuhuko Abatagutunze bageze ikaga. Reka nsobanure ingabo iganje Wenda muri twe habamo bamwe Batanyumva uko nyibabwiye Bakayikekamo isuri isanzwe! Ka kababi […]
Posted in Inganzo y'abasizi | Tagged ibishyimbo, igishyimbo
Inkera y’abatutsi n° 2
By Amakuru ki ? on 16 janvier 2012
Umunsi wari uciye ikibu Abatutsi basakabaga Nyamara batasinze Bamwe bafashe akabando Basigasira amabondo Indagara zabaye indagara Kalisa na Mutsindashyaka banyuzwa mu misoto Bagaruka mu nkera bahotsweNdaranganya amaso mu nkera Abatutsi batasize n’iyonka Mbonamo abasazi Mbonamo abasizi Mbonamo imfura nke N’ubututsi butuye mu mfuruka z’abatutsi Bushinzwe gusetsa no guseka urumenesha Nyamara bose biswe abatutsiMbona Roza Kabuye […]
Posted in Inganzo y'abasizi | Tagged abatutsi, kabego, Kirabo, Mazimpaka, Mutsindashyaka, Polisi, Roza Kabuye
Ibyahishuwe
By Amakuru ki ? on 14 janvier 2012
Rugira kera wabaga i Rwanda Ndate Imana igaba ubutware Wowe biganza bizira ubwiko Ngo umpe guhirwa n’iyi nganzo Mbone nkubwire ibyo ndora hirya. Harya wararaga nta nduru Inda mbi yaje ihagira itongo Urwango rwisasira ubutware Icyago kibasira abayoboke Ngo hato utazagaruka bakuramya! Kuva wahabura ubuturo Imitima yataye ibitereko, Intumwa natumye yatinze nzira Uba waramenye ko […]
Posted in Inganzo y'abasizi


text:
Ingagi zo mu birunga
Intangiriro[edit | edit source]
Ingagi zo mu birunga[1][2][3][4] cyangwa Ingagi zo mu misozi, Ingagi zo mu misozi miremire (izina ry’ubumenyi mu kilatini: Gorilla beringei beringei), ni bumwe mu bwoko bw’inyamaswa buri gucika cyane ku isi.
Ibarura ry'ingagi[edit | edit source]
Ubu habarwa ingagi zo mu birunga zigera kuri 720 ku isi yose, kandi zose ziherere mu majyaruguru y’igihugu cy’u Rwanda, mu majyepfo ya Uganda ndetse no mu burasirazuba bwa Repubulika Iharanira Demokarasi ya Kongo.
Muri iyo Pariki kandi harimo andi moko y’ibinyabuzima gakondo n’andi arinzwe mu rwego rw’amasezerano mpuzamahanga abuza ubucuruzi bw’amoko y’ibinyabuzima biri hafi gucika burundu (CITES).
Ingangi zabazwe ni izo muri Pariki eshatu arizo: pariki y’Ibirunga y’u Rwanda, Pariki y’Ibirunga ya Repubulika Iharanira Demokarasi ya Kongo na Parc National des Gorilles de Mgahinga yo muri Uganda. Nyamara hari izindi ziri mu ishymba ry’inzitane rya Bwindi rya Pariki y’igihugu cya Uganda.
Abayobozi kandi basobobanuye ko iri barurwa ryakozwe mu rwego rwo kumenya uko ibintu byifashe ndetse no kureba uko ingagi zimerewe. Ibyavuye mu ibarura bikaba ari bumwe mu bushakashatsi bukomeye buzaba buhari bwerekana ubuzima bw’izi ngagi ndetse n’uko zibanyeho mu miryango yazo.
Ibarura ryakozwe mu Birunga kuva muri Werurwe kugeza muri Mata uyu mwaka, ryerekanye ko umubare w’ingagi wiyongereyeho 26,3% mu myaka irindwi ishize. Ni ukuvuga ko zagiye ziyongeraho 3,7% buri mwaka.
Iri barura ryasanze hari ingagi zo mu misozi 480 ziri mu miryango 36 hamwe n’izindi ngabo 14 zigiye zibana. Ibarura ryaherukaga kuba muri 2003, ryari ryabonye ingagi 380.
Kugeza kuri uyu munsi, ushyizemo n’ingagi 302 zari zabazwe muri 2006 mu ishyamba rya Bwindi n’zindi enye zabuze ababyeyi zikaba zirererwa mu kigo cyo muri Repubulika iharanira Demokarasi ya Kongo, umubare w’ingagi zo mu misozi zizwi ku isi ni 786.
Ingagi zo mu Birunga, zagiye zibasirwa n’intambara zo mu Karere n’ubushimusi mu myaka ishize, zamenyekanye cyane kubera nyakwigendera Dian Fossey, zikaba ari kimwe mu bintu bikururura ba mukerarugendo benshi mu Karere.
Mu ishyamba ry’ibimera byiza cyane biri mu birunga bigabanya u Rwanda na Uganda niho habarizwa ingagi zo mu birunga zikunda gusurwa cyane ku isi. Iyi pariki ifite ubwoko bw’ingagi nyakwigendera Dian Fossey yapfuye agerageza kurwana ku buzima bwazo. Ingagi zo mu birunga zisigaye zigera kuri 355, kandi ibimera bihora bitoshye nibyo bituma zidakomeza gucika ku isi.
Iyi pariki igizwe n’ubwoko butandukanye bw’ibimera , aho usanga hari ishyamba ry’ibimera bito ndetse harimo n’ibiti binini bitandukanye bibereye ijisho.
Ingagi zo mu birunga nk’ubundi bwoko bw’inguge, ziba mu mashyamba agwamo cyane imvura. Kereka impundu (chimpanzé) nizo zishobora gutura mu bice bya savannah (ubutaka buriho ibimera bigufi kandi imvura idakunda kugwaho cyane).
Ingagi zibaho zimuka buri gihe kuko zicumbika ahantu zibasha kubona ibyo kurya. Ahanini zirya ibimera kandi zikabirya ari byinshi. Ingagi zigira amenyo ameze nk’aya'abantu, niyo mpamvu zishobora gukanja ibyatsi byinshi. Ingagi z’ingabo zikuze zigira amenyo manini zikoresha iyo ziri kurwana na zigenzi zazo .
Iyi nkongi yibasiye iki gice cy’ishyamba yatangiye kuwa gatandatu nk’uko bitangazwa n’ibiro ntaramakuru by’u Rwanda ngo nta kintu kizwi neza kuba cyarateye iyi nkongi ariko ngo bishoboka kuba ari abavumvu bateye iyi nkongi ariko ngo nta numwe uratabwa muri yombi. Ibindi byerekana ko iyi nkongi yatewe n’uko ari ikirere cyateye iyi nkongi kuko hari hari ubushyuhe bwinshi.
Mu mwaka wa 1978 nibwo umushinga gorille des Montagnes watangiye, maze ingagi zo mu birunga ziherereye mu gice cy’u Rwanda zitangira kumenyerezwa gusurwa naba mukerarugendo.Kuva 1973 kugeza 1989,umubare w’ingagi zo mu birunga wariyongereye ziva kuri 261 zigera kuri 324. Abantu bamwe bakeka ko ubukerarugendo bwaba bwaragize uruhare muri uku kwiyongera kw'ingagi.
Notes[edit | edit source]
- ↑ Ingagi zo mu Birunga: inyamaswa zifite byinshi zihuriyeho n\'abantu
- ↑ "Ingagi zo mu Birunga zariyongereye". Archived from the original on 2016-03-05. Retrieved 2011-01-02.
- ↑ Ingagi zo mu Rwanda zahungiye inkongi y’umuriro muri Congo Kinshasa
- ↑ "Ingagi muri Parike Nasiyonali y’Ibirunga". Archived from the original on 2016-03-06. Retrieved 2011-01-19.


text:
Mu kiganiro na IGIHE, Kamanzi Prosper uhagarariye Bright Five Singers yavuze ko nyuma yo gusohora indirimbo ‘Twigishe gusenga’ bahishiye ibyiza byinshi abafana harimo indirimbo nshya batangiye gukoraho ziri muri studio n’ibitaramo mu gihe icyorezo cya Covid-19 cyakomeza kugenza make.
Ati “Abakunzi bacu batwitege tubahishiye byinshi turi gutegura ndetse turateganya gushyira hanze album mu minsi iri imbere.”
Yavuze ko ubu we na bagenzi be bane babana mu itsinda batangiye gutegura Album ya kabiri izaba iriho indirimbo zitandukanye izashyirwa ku mugaragaro umwaka utaha.
The Bright Five Singers batanze ibyishimo mu bitaramo bitandukanye batumiwemo n’ibyo biteguriye. Bafasha andi makorali mu miririmbire, cyane cyane bigisha indirimbo no kugorora amajwi.
Aba baririmbyi kandi bakora ibikorwa by’urukundo ku bantu batandukanye bikabafasha kwiyubaka no gukomera ku mpano y’ubuzima itangwa n’Imana.
Bafite kandi abavandimwe bafatanya kugira ngo ibyo bikorwa bigende neza barimo Umuryango witwa Bright Five Singers Family.
Iyi ndirimbo nshya ‘Twigishe gusenga’ yahimbwe na Oreste Niyonzima, itunganywa mu buryo bw’amajwi na Emmy Pro n’aho amashusho atunganywa na Alviz Organ.
Iri tsinda rizwi mu ndirimbo nka ’Dusingize Imana’ yakunzwe cyane n’abatari bake, ’Roho ngwino utumurikire’ yagiye hanze muri Kamena 2020, ‘Ndi Umukristu’, ‘Ngirira imbabazi’, ‘Abana warazwe’ n’izindi nyinshi ushobora gusanga ku rubuga rwa Youtube. Riheruka gukorera igitaramo gikomeye muri Kigali Serena Hotel mu Ugushyingo 2019 icyorezo cya Covid-19 kitaraza.
The Bright Five Singers ikorera ivugabutumwa muri Paroisse Cathédrale Saint Michel igizwe n’abasore bafite intego yo gufasha abakirisitu gusenga basingiza Imana ndetse no kwitagatifuza binyuze mu ndirimbo.
The Bright Five Singers batangiye ivugabutumwa ku wa 15 Ukwakira 2015 ari abasore batanu ari bo Mugabe Jean Jacques Bertrand, Iraguha Alain Marius, Niyigena Patrick, Kamanzi Prosper na Mutesa Rukundo Christian. Uko iminsi yagiye yicuma hari abagiye bajya mu bundi butumwa mu mahanga bagasimbuzwa abandi hagiye hiyongeramo nka Niyonkuru Fabrice, Karangwa Kwizera Fabrice na Mugwaneza Jean Marie Vianney.


text:
Ni kenshi ukunze gusanga abasore baterwa indobo igihe bagiye gutereta inkumi. Akenshi ibi biterwa n’ukuntu umusore yigaragaje imbere y’inkumi abenshi bazana amashagaga no gushaka kwemeza nyamara hari abakobwa batabikozwa. Nubwo umunyarwanda yavuze ko umusore utiraririye atarongora inkumi nyamara usanga hari abirarira bagakabya kandi ibibaye byinshi byose biba bibi (Tout excès est mauvais). Hano hari ibintu by’ingenzi ushobora kwitaho mu gihe ugiye gutereta inkumi bikagufasha guhita ugera ku ntego yawe kandi bitagusabye byinshi:
1. Igire ikigoryi imbere y’umukobwa
Abasore benshi iyo bageze imbere y’inkumi uba usanga benshi bashaka kwishyira hejuru no kwerekana ko aribo bazi ibintu kurusha abandi nyamara ibi benshi nibyo bituma baterwa indobo. Iyo wigize ikigoryi ukereka umukobwa ko utari uwo hejuru ashobora kubikwemerera n’ibyo umusabye akabiguha nta mananiza.
2. Mubwire ko yambaye neza
Niba muhuriye mu muhanda n’inkumi ushaka gutereta, ihutire kumubwira ko yambaye neza, ibi bizagufasha kuganira na we neza kuko azaba yumva ko wamwitayeho.
3. Mubwire ko aseka neza
Umukobwa muhuye ufite gahunda yo kumutereta ujye wita ku nseko ye. Birumvikana ntiyaseka ubusa nawe gerageza gutera imbozi ku buryo igihe ari buze gusekera uraza kumubwira ko aseka neza.
4. Wimusaba urukundo ako kanya
Mu gihe uhuriye mu muhanda n’inkumi ushaka gutereta wikwihutira guhita umusaba urukundo. Abasore benshi aha niho bahubukira bagahita baterwa indobo.
5. Itonde mu gihe ugiye kumusaba nimero ye telefone
Abasore benshi usanga bahubuka mu gihe bagiye kwaka abakobwa bashaka gutereta nimero zabo za telefone ndetse abenshi bagashyiraho n’agatunambwene bashaka kuzibaka ku ngufu. Mu gihe umukobwa ushaka gutereta umwatse nimero iyoroshye, nakubwira ko afite undi musore w’incuti ye cyangwa se umukunzi we umubwire ko wowe ushaka kumubera incuti bisanzwe ibyo bizamukora ku mutima. Akandi kantu wakongeraho nuko wamubwira uti « Erega na Data na Mama bahuriye mu muhanda birangira babanye! ». Aka kantu kazanusetsa ndetse binazamure ibyiyumviro agufitiye.


text:
Gakenke/Rulindo: Imvura idasanzwe yangije imyaka n’ibindi bikorwaremezo
Yanditswe na KANAMUGIRE EMMANUEL
Imvura nyinshi yangije imyaka mu turere twa Gakenke na Rulindo n’ibindi bikorwaremezo birimo inzu z’abaturage n’amateme yabafashaga mu migenderanire.
Mu Karere ka Gakenke iyi mvura yagize ubukana mu mirenge ya Karambo na Gashenyi, aho imivu ituruka ku musozi wa Kabuye yatumye akagezi kitwa Nyabyamo kuzura birenze urugero maze amazi akangiza imyaka mu gishanga cya Ruhuta irimo ibigori, ibishyimbo, imboga, amateke n’ubwatsi bw’amatungo.
Amateme abiri y’ibiti arimo iryo mu Kagari ka Kanyanza ryambuka rijya ku Kigo Nderabuzima cya Karambo yatwawe.
Amatungo magufi arimo intama, abaturage bavuga ko bataramenya ba nyirayo n’umubare wayo kuko babonye atembanwa n’amazi.
Maniragaba Jean Bosco wo mu Murenge wa Gashenyi yavuze ko imvura yabangirije imyaka n’ibindi bikorwa yaturutse ku musozi wa Kabuye naho mu gace batuyemo haguye iringaniye.
Yagize ati: “ Hari nka saa saba; twatunguwe no kumva amazi asamira n’ingufu nyinshi, mu gihe gito aza yihuta n’imyanda myinshi. Yinjiye mu nzu nkoreramo ubucuruzi abantu barantabara bamfasha gusahura ibintu, mu gihe kitarenze isaha imwe byari birangiye, ntabwo byatinze cyane.”
Maniragaba yakomeje avuga ko nta bintu byinshi byangiritse mu nzu ariko imyaka yo mu murima zirimo imboga ariko hari bagenzi be imirima yabo y’ibigori yarengewe n’amazi.
Sibomana Jean Pierre wo mu Kagari ka Kanyanza mu Murenge wa Gashenyi yagize ati: “ Ni imvura idasanzwe yatugezeho, twabiherukaga nko mu myaka ibiri ishize, hangiritse ibintu byinshi, ibigori , ibishyimbo, ibiraro nko kwambuka uva mu Murenge wa Gashenyi ugana muri Karambo biri kugorana.”
Mukandayisenga Marie Louise, utuye mu Kagari ka Taba, Umudugudu wa Bushita na we yakomeje agira ati: “ Hangiritse ibigori, ibyange byari bike kubera ko mfite umurima muto mu gishanga ariko hari abaturanyi bafite byinshi byangiritse. Turategereza ko humuka tuzashake indi myaka duteramo. Igihombo ni kinini kuko ibyangiritse twari twashyizemo inyongeramusaruro, dufite impungenge ko dushobora guhura n’inzara ni yo mpamvu dukwiye ubufasha.”
Umuyobozi ushinzwe ibikorwa byo gukumira ibiza mu Karere ka Gakenke, Ndabereye Jerome, yavuze ko imirenge yakozweho n’iyi mvura irimo Karambo, Nemba na Kamubuga.
Mu Murenge wa Nemba hangiritse ikibuga cy’umupira cya Nemba n’ikiraro gihuza utugari twa Mucaca na Gisozi.
Muri Kamubuga hasenyutse inzu eshatu, imisarane 17, hegitari umunani z’imyaka irimo ibishyimbo, ibigori, imboga n’ibirayi.
Muri Karambo hangiritse ikiraro cyo hari y’Akagari ka Kanyanza, imirima y’Ibigori mu Midugudu ya Bushuba, Bataga, Gishingo na Gatorero muri Karambo no muri Kabuhunu mu Kagari ka Kanyanza ku buso bwa hegitari esheshatu, hanagurutse igisenge cy’inzu imwe.
Ndabereye yavuze ko abaturage bagizweho ingaruka n’ibi biza bagiye kwegerwa abakeneye ubufasha bwihutira bakabuhabwa ndetse ibikorwaremezo bihuza abantu benshi nk’ibiraro hagashakwa uko bisanwa byihutirwa.
Mu Karere ka Rulindo iyi mvura yagize ubukana mu Murenge wa Murambi na Cyinzuzi ahangiritse imyaka yo mu mirima n’inzu z’abaturage zigera kuri eshanu.
Umunyamabanga Nshingwabikorwa w’Umurenge wa Murambi, Birimwabagabo Edouard, yavuze ko imyaka yangiritse mu Tugari twa Mvuzo na Mugambazi irimo ibishyimbo, ibirayi, ibigori, urutoki n’imyumbati.
Yagize ati: “Ibishyimbo byangiritse kuri hegitari zirenga 297, ibirayi ni hegitari 23, hegitari 29 z’ibigori, urutoki hegitari 20, amashaza hegitari 13 n’imyumbati hegitari 12.”
Birimwabagabo yavuze ko umusaruro utazaboneka muri iki gihembwe cy’ihinga nk’uko abaturage bari babyiteze bakaba bateganya ko ahari hari imyaka yangiritse bahasimbuza ibinyabijumba mu rwego rwo kurwanya inzara.
Yakomeje agira ati: “Abaturage bifuza ko bagira ubufasha bahabwa bakagira indi myaka year mu gihe gito bahahinga, ubuyobozi twabijeje ko tubakorera ubuvugizi kugira ngo turebe ko izindi nzego zadufasha.”


text:
TWISHIMIYE ISHYIRWAHO RY’URUGAGA RW’ABAGANGA B’AMATUNGO NDETSE N’URW’IMPUGUKE MU BWOROZI ARIKO NIHASHYIRWEMO IMBARAGA KUKO ABENSHI NTIBARASOBANUKIRWA NEZA N’IBYIZI NGAGA . IKINDI ABAZIHAGARARIYE MU NTARA MBONA KUBABONA BIGOYE!
Mu buvuzi bw’amatungo hongerewemo impuguke mu bworozi
Yanditswe na admin
Urugaga rw’abaganga b’amatungo mu Rwanda (RCVD) rutangaza ko uwo murimo wo kwita ku bworozi n’ibibukomokaho ugiye kurushaho gukorwa kinyamwuga kuko hongerewemo impuguke mu bworozi ziri mu byiciro bitandukanye zikazafasha mu gushyira mu bikorwa amabwiriza yo kongera umusaruro w’ubworozi.
Byatangajwe n’Umunyamabanga Nshingwabikorwa w’Urugaga rw’abaganga b’amatungo mu Rwanda (RCVD), Dr. Nshimiyimana Alhonse ejo hashize, tariki ya 10 Ukuboza 2017, ubwo impuguke mu bworozi zisaga 100 zahuriraga mu nama rusange yo kwemeza Umuryango Nyarwanda udaharanira inyungu w’Impuguke mu bworozi mu Rwanda (RASO) no gushyiraho amahame shingiro y’umuryango.
Dr Nshimiyimana yabwiye itangazamakuru ko ubusanzwe nk’urugaga rw’abaganga, RCVD, bashinzwe gushyiraho amabwiriza agenga umwuga wo kuvura amatungo abanyamwuga bose bagomba kubahiriza kugira ngo imirimo y’ubworozi ikorwe neza.
Ati “Iyo urenze icyo kiciro kijyana no gushyiraho amabwiriza ukajya mu ishyirwa mu bikorwa rya gahunda ziri mu bworozi, twebwe nk’urugaga nta bwo tugomba kubijyamo.
Tugira Imana iyo habonetse imiryango nk’iyi; uyu muryango w’Impuguke mu bworozi (RASO) uje hari byinshi uzadufashamo, cyane cyane mu bijyana n’imirire myiza y’amatungo, gutera intanga mu matungo n’ibindi byose ishyirwa mu bikorwa ryabyo bizatworohera kurushaho mu gihe dufite urwego ruhagarariye icyo kiciro cy’abanyamwuga ni bwo tuzajya dukorana mu buryo bworoheje.
Na none RASO bazanadufasha gukomeza gukangurira abanyamwuga bari muri uwo muryango mu bijyana no kunoza umwuga no mu gutanga serivisi nziza ku mworozi twese tuba tugamije.”
Impuguke mu bworozi bw’amatungo Umuhoza Charlotte, wize guteza imbere umusaruro w’ibikomoka ku matungo yagize ati “Hari byinshi tutakoraga kubera kuba twari dutatanye tudafite ikintu kiduhuje muri rusange. Iyo dufite ikiduhuje tubasha kumenya ngo turakora iki, turagendera muri uyu murongo nk’abantu bize ibintu by’ubworozi cyangwa no guteza imbere ibyiciro bitandukanye turimo.”
Bizimana Jean Baptiste yavuze ko mu bagize uwo muryango harimo n’abazakemura ikibazo cy’abaganga bakiri bake bazi neza gutera intanga amatungo.
Ati “Icyo kirahari kandi cyatekerejweho cyane. Kugeza ubu hari itsinda ry’abantu bamaze guhabwa amahugurwa n’Urugaga RCVD nubwo nabo babyize ariko bagomba kubigirira ibyangombwa bagahabwa n’ibikoresho byose bikenerwa. Muri ino minsi amahugurwa ari gutangwa na RCVD ariko biri mu nshingano z’abantu bize iby’ubworozi, mu minsi iri imbere bizajya bikorwa nabo.”
Umuryango RASO umaze igihe ukora mu buryo bw’agateganyo, biteganyijwe ko uzemezwa ukanandikwa n’Urwego rw’Igihugu rw’Imiyoborere, RGB, ari narwo rwandika imiryango nyarwanda itagamije inyungu.
MUTUNGIRHE SAMUEL


text:
Ikigo cy’Igihugu cyita ku burezi [REB] Kuri uyu wa 15 Gashyantare 2021, cyatangiye gahunda yo gutanga ibikoresho by’ikoranabuhanga mu mashuri, birimo mudasobwa 6,150 n’ibindi bigenewe abakora igenzura mu mashuri, abayobozi b’ibigo, abarimu ndetse n’ibyo mu byumba by’ikoranabuhanga ‘Smart Classrooms’, byo mu mashuri abanza n’ayisumbuye.
Muri rusange hagiye gutangwa ibikoresho birimo ‘projecteurs’ 69 zizashyirwa mu mashuri yisumbuye 62, mudasobwa 6,150 zizatangwa mu mashuri yisumbuye 69, mu mashuri icyenda abanza ndetse no mu mashuri mashya 650, bikaba byaraguzwe ku ngengo y’imari ya Minisiteri y’Uburezi.
Biciye mu Muryango w’Abanyamerika wita ku iterambere mpuzamahanga (USAID) n’umushinga Soma Umenye, twa mudasobwa duto (Tablets) 2,755 zifite agaciro ka miliyoni 857 z’Amafaranga y’u Rwanda, zizahabwa abagenzuzi b’amashuri n’abayobozi b’ibigo by’amashuri abanza mu turere twose tw’igihugu.
REB ivuga kandi ko hari mudasobwa 1,404 zizahabwa abarimu bo mu mashuri yisumbuye n’ibigo by’ikitegererezo mu turere twose.
Icyo gikorwa cyo gutanga ibikoresho by’ikoranabuhanga cyatangiriye mu turere twose tugize Intara y’Amajyaruguru, mu karere ka Gasabo mu Mujyi wa Kigali ndetse no mu turere twa Nyagatare, Gatsibo, Kayonza na Kirehe mu Ntara y’Iburasirazuba. Biteganyijwe ko icyo gikorwa kizasozwa ku ya 18 Gashyantare 2021 kigeze mu turere twose.
Umuyobozi w’Ishami ry’Ikoranabuhanga muri REB, Dr Christine Niyizamwiyitira, avuga ko ibyo bikoresho bitanzwe hagamijwe kuzamura ireme ry’uburezi.
Agira ati “Ibyo bikoresho bitanzwe hagamijwe kuzamura ireme ry’uburezi ndetse no gufasha abarimu gutanga amasomo neza. Mudasobwa zizafasha abanyeshuri kugera ku masomo ku buryo bw’iyakure ndetse no ku byo REB iba yateguye”.
Ati “Hari abayobozi b’ibigo n’abarimu bajyaga bavuga ko bahura n’ingorane zo gutanga raporo kubera kutagira mudasobwa, icyo kirakemutse, cyane ko no ku mashuri Internet ihari”.
REB ivuga ko hateganyijwe umushinga mugari wo gushyiraho Smart Classroom mu mashuri yose abanza n’ayisumbuye uzatwara amamiliyoni, hagamijwe guhagarika ikoreshwa ry’ibitabo n’ingwa, gusa ngo urugendo ruracyari rurerure kuko bijyana n’uko amikoro abonetse.
Ku itariki 3 Mutarama 2021, Minisiteri y’Uburezi yatangaje ko ikoreshwa ry’ikoranabuhanga mu mashuri abanza rigeze kuri 64% naho mu mashuri yisumbuye rikaba riri kuri 55%.


text:
Hari igihe ikintu kikubaho kikagutera isoni, ukumva utewe ipfunwe n’uko uri. Ibi bishobora gushingira ku buryo umuntu ateye inyuma cyangwa mu mico ye, kandi ugasanga rimwe na rimwe nta n’uruhare yabigizemo. Ariko ikiba gikomeye burya, ni uburyo wikura mu kibazo. Ni Nyampinga twasuye abakobwa batandukanye batubwira ibintu byabateraga ipfunwe mu bandi, bigatuma bumva batisanzuye ndetse n’icyatumye baharanira gushaka umuti wabakura muri ibyo bibazo.
Nitwa Teta, mfite imyaka 14. Niga muri Fawe Girls i Kayonza. Ikintu cyanterega isoni ni uko hari iryinyo rimwe ry’imbere ntafite. Ryavuyemo ubwo nikubitaga hasi ndi gukoropa mu rugo. Ndabyibuka nigaga mu wa 3 w’amashuri abanza icyo gihe. Nsubiye ku ishuri umunsi ukurikiyeho byabaye ngombwa ko nsubiza umwarimu, maze abana bose baraseka. Sinongeye kuvuga cyangwa guseka kandi ubusanzwe ndi umuntu ukunda kwisanzura no kuganira n’inshuti zange. Ibintu byatangiye kunkomerana kuko sinari ngisubiza mu ishuri cyangwa ngo mbaze umwarimu cyangwa inshuti icyo ntumvise. Naje kugira amahirwe akomeye ababyeyi bange n’inshuti zange bambwira ko kuguma ndi uwo ndi we bizatuma abantu bamenyera, kandi koko ni ko byagenze. Nyuma naje gutsinda neza Ikizamini cya Leta cy’Amashuri Abanza, ngira amanota 6 bituma mbasha kubona ikigo kiza nigamo ubu, ndetse ngeze mu wa mbere bantoreye kuba umuyobozi w’ishuri ryange.
Nitwa Yvette, mfite imyaka 16. Ntuye mu Gakenke. Kutavuga Ikinyarwanda neza byanteraga isoni mu bandi. Ndabyibuka twari turi gukina agakinamico. Ubusanzwe nge ndi umuhanga mu kwandika Ikinyarwanda, gusa icyo gihe nagombaga gukina mvuga. Uwo munsi natahanye amanota make (yabivuze ababaye). Nafashe umwanzuro wo kwiga kuvuga Ikinyarwanda neza nifashishije "Ntibavuga Bavuga" yo kuri tereviziyo, nkumva radiyo nkanasoma ibitabo. Naje no gufata umwanzuro wo kwegera umuntu wansetse nkamubaza uko nagombaga kubivuga, maze ibyo yambwiye mbyandika mu gakaye kugira ngo nge mbisubiramo. Iyo ntafata uwo mwanzuro ngo nkosore imivugire yange byari kurangira ntagitera urwenya kandi ndukunda, ndetse nkanigunga.
Nitwa Yvette, mfite imyaka 16. Ntuye mu Gakenke. Kutavuga Ikinyarwanda neza byanteraga isoni mu bandi. Ndabyibuka twari turi gukina agakinamico. Ubusanzwe nge ndi umuhanga mu kwandika Ikinyarwanda, gusa icyo gihe nagombaga gukina mvuga. Uwo munsi natahanye amanota make (yabivuze ababaye). Nafashe umwanzuro wo kwiga kuvuga Ikinyarwanda neza nifashishije "Ntibavuga Bavuga" yo kuri tereviziyo, nkumva radiyo nkanasoma ibitabo. Naje no gufata umwanzuro wo kwegera umuntu wansetse nkamubaza uko nagombaga kubivuga, maze ibyo yambwiye mbyandika mu gakaye kugira ngo nge mbisubiramo. Iyo ntafata uwo mwanzuro ngo nkosore imivugire yange byari kurangira ntagitera urwenya kandi ndukunda, ndetse nkanigunga.
Nyuma yo kumenya kuvuga Ikinyarwanda, umunsi umwe nari nahawe isakaramentu ryo gukomezwa, maze mvuga imbwirwaruhame imbere y’abantu benshi harimo n’abansekaga. Ndangije kuvuga ijambo ryange abantu bose bankomeye amashyi numva ndishimye.
Nitwa Christine, mfite imyaka 16. Ntuye muri Minazi. Ikintu cyanterega isoni ni uko mfite amabere manini. Nk’urugero, nkunda gukina umupira w’amaguru, ubwo rero kuko amabere yange ari manini, kwiruka mu kibuga byarangoraga, nuko nza gutangira kubigabanya. Umunsi umwe umuntu yigeze kumbwira ngo ntabwo anyishimiye kubera amabere yange, nuko mpita nitahira. Ntabwo naterwaga ipfunwe n’amabere manini kuko nzi ko abantu bose baremwe mu buryo butandukanye kandi buri wese akwiriye kwishimira umubiri we. Ahubwo naterwaga ipfunwe n’uburyo abantu bitwaraga iyo bambonaga niruka ntambaye isutiye. Byarambabazaga cyane. Icyo gihe nahise mpagarika gukinana n’abandi. Nyuma nabibwiye ababyeyi bange, baza kumpa amafaranga yo kugura isutiye.
Ikintu cyamfashije ni ukuganiriza ababyeyi bange cyanecyane mama, kugira ngo amfashe gushaka umuti. Nsigaye numva nishimye kuko ubu narongeye nkina umupira ndetse n’iyo mbonye hari undi muntu baseka ndamwegera nkamugira inama y’icyo yakora.
Nyuma twaje gukina umupira hagati y’ishuri ryange n’ishuri ryo mu wa gatanu maze ntsindira igitego ishuri ryange, abana twigana bahita banyemera.


text:
Kutamenya neza. Iri ni ryo jambo ryambere riza mu bitekerezo iyo ntekereje isi tubayemo uyu munsi, cyane cyane iyo ntekereje ku bukungu. Buri munsi hasohoka ibinyamakuru bigaragaza kuzamuka no kugabanuka kwa Wall Street n’isoko ry’akazi rihindagurika. Iyi niyo ntandaro yo guhangayika no guta umutwe mu bantu benshi muri iki gihe, cyane cyane urubyiruko ruba rushaka guhanga akazi.
Umwanditsi w’urubuga ActiveChristianity.org, Marie Lenk yagiranye ikiganiro na Jessica Couts w’imyaka 20, amutekerereza uko byamugendekeye ubwo yarimo ashaka akazi. Ngo ijambo ry’Imana niryo ryamubereye urumuri maze yihebera umwuga wo gufotora. Marie atangira agira ati”
Nahuye na Jessica muri Coffe shop aho twari tugiye gufatira agakawa. Hafi yacu abakozi batandukanye batumizaga ikawa kugira ngo bakore ibishoboka byose ikiruhuko cyabo kigende neza. Mu gihe twatumizaga ibinyobwa twanaganiraga uko icyumweru kiri kugenda, hanyuma sinigera numva Jessica ahangayikishijwe n’imirimo ye ya buri munsi. Ahubwo yari yishimye kandi yisanzuye mu mahoro.
Nyuma yo gukora ibiraka by’igihe gito no kubifatanya no gufotora nk’umwuga mu myaka mike ishize, Jessica aherutse gufata icyemezo cyo gutangira gushaka akazi nk’umufotozi w’igihe cyose. Abisobanura muri aya magambo agira ati: “Mfite ishyaka ryo gufotora, kandi nifuzaga kugira uburambe kugira ngo mbashe gutangiza umushinga wanjye wo gufotora.”
Igihe yatangiraga gahunda yo gushakisha akazi, Jessica yarwanyijwe no guhangayika. Yagize ati “kimwe mu bintu bya mbere natekereje ni ubukungu. Ati: “Nagize ubwoba buke ariko mu bigaragara nari mfite gutinya.”
Igihe ibyo bitekerezo byazaga, Jessica yisunze Ijambo ry’Imana rimubera urumuri rumuyobora. Imwe mu mirongo yo muri Bibiliya yamukomeje ni Yakobo 4: 8: “Mwegere Imana nayo izabegera.”
Jessica abisobanura agira ati: “Nindamuka niyegereje Imana n’Ijambo ryayo, ni bwo nanjye izanyegera kandi ubu nuzuye Umwuka wayo aho gutekereza ku mihangayiko.”
Ntimukagire icyo mwiganyira
Jessica aribuka uburyo yahuye n’intambara ikomeye muri ibyo bihe.
Twibuke ko igihe tuvuze ku ntambara iyo bijyanye n’ubuzima bwa gikristo, biba bisobanuye intambara y’imbere ivuka mu gihe igitekerezo cyigukururira mu cyaha kigushutse. Umwuka w’Imana witandukanya n’umubiri wawe, iyo uhisemo gukurikiza icyo gitekerezo. Ni ngombwa kwirinda iyo mihangayiko.
Agira ati: “Ugomba kurwanira gutuza muri wowe igihe habaye impinduka.” “Kubera ko ushobora gushukwa n’amaganya incuro 100 ku kintu kimwe gusa.”
Asobanura kandi ukuntu umurongo wo mu Bafilipi 4: 6 wamubereye imbaraga ukamukomeza: “Ntimukagire icyo mwiganyira , ahubwo ibyo mushaka byose bimenywe n’Imana mubisabiye mu byiringiro mushima. Nuko amahoro y’Imana ahebuje rwose ayo umuntu yamenya , azarindire imitima yanyu n’ibyo mwibwira muri Kristo Yesu”.
Yibuka ati: “Bwa mbere, byarangoye gusengera ikintu nk’akazi, ariko uyu murongo warankomeje muri ibyo bihe nari ndimo.” Igihe yasengaga Imana, Jessica yabashije kwigobotora ibyo bitekerezo bihangayikishije.
Ati: "Nyuma yo gusenga numvise ko ibisigaye ari umurimo w’Imana, ko byari mu biganza byayo". “Naje kuruhuka kandi nari nzi icyo ngomba gukora.”
Jessica yagiye mu bizame byinshi by’akazi arangije agira amahirwe ahabwa akazi, ariko avuga ko yari kuba afite amahoro naho ibintu bitari kugenda neza ntabone akazi. Asobanura agira ati: "Naho ibisubizo byanyuma bitari kuba akazi gashya, nari gukomeza umutuzo wanjye." “Ibyo ari byo byose, Imana ni iyo kwizerwa niyo impa umutuzo igihe mbikeneye.”
Ubwo twasozaga twitegura kugenda, mubaza icyo yungutse dusubije amaso inyuma mu byamubayeho byose. Agira ati: “Nuzuye amashimwe, kubera ko ijambo ry’Imana ari ukuri. Niko byanditswe kandi niko nabyiboneye. ”
Mu gihe nari ntashye mvuye aho twafatiraga agakawa, nakomeje gutekereza ku kiganiro nagiranye na Jessica. Namenye ko uko ibintu byagenda kose nahura nabyo, nshobora gusenga Imana kandi ngasoma Ijambo ryayo kugira ngo ngire umutuzo muri njye. Hahirwa abafite uru rufunguzo rw’ibyishimo n’amahoro!
Source: ActiveChristianity.org
[email protected]


text:
Kutabyara: imwe mu ngaruka zaterwa n’isuku nkeya mu gihe cy’imihango
Abangavu cyangwa abagore bashobora kugira uburwayi buterwa n’udukoko, buzwi nka infection mu ndimi z’amahanga, dufata imyanya ndangagitsina yabo biturutse mu gukoresha udutambaro dusa nabi mu gihe cy’imihango, kwambara udukoresho bibinda igihe kinini, kudahindura udutambaro twabugewe mu gufata amaraso buri masaha ane, kudutizanya, n’ibindi.
Igihe ugize isuku nkeya mu gihe cy’imihango ukandura udukoko dutera uburwayi mu myanya ndangagitsina, bishobora kugera no mu miyoborantaga y’umugore ndetse no kuri nyababyeyi, bityo tukahangiza bikaba byakuviramo ubugumba cyangwa se kutabyara.
Ni byiza kwita ku isuku mu gihe cy’imihango kugirango twirinde ingaruka zose zaturuka ku isuku nkeya.


text:
Dutangiye inkuru yitwa Umugisha, ni inkuru muzumvamo ibintu byinshi bigiye bitandukanye ariko ndagusaba ngo wowe uzayikurikirana uzagire icyo uyigiramo cyangwa uyikuramo.
Dutangiriye mu rugo rurimo abana babiri b’abakobwa barimo bakina umukino wo kwihisha, bari kwiruka mu mbuga hafi y’iwabo. Barakomeje barakina hashize umwanya bumva imodoka ivugije ihoni maze bose birukira mu nzu.
Umwana umwe yitwa Ange afite imyaka12, umukurikiye ari we Gaella afite imyaka9, n’abana beza cyane kandi bazi ubwenge, mu buzima bakuranyemo bari babanye neza cyane bameze nk’impanga ntago bapfaga gutandukana keretse iyo babaga bagiye mu ishuri ariko iyo basohokaga mu ishuri Ange yahitaga ajya kureba Gaella.
Bamaze kumva ko imodoka y’iwabo ije bahise bajya mu bwogero baragenda barakaraba, iyo modoka yari ijemo mama wabo. Mama wabo yaje ahamagara Gaella, ajyiye kubona abona bari gukaraba maze abasanga aho bari bari kwogera afata Ange ariwe mukuru amukurura amatama bitewe nuko atarimo yoza murumuna we Gaella kandi yarabimutegetse.
“Umva Ange ikindi gihe ninsanga Gaella arimo kwiyoza nzagukubita, urumva?”. “Yego mama ntago nzongera gutuma Gaella yikarabya”. Mama wabo yakundanga kubwira nabi Ange,ntago yamufataga nk’umwana we kuko Ange yari azi gukora imirimo yose nubwo babaga bafite umukozi. Bamaze gukaraba Mama wabo yahamagaye Gaella amuha ibintu yamuguriye, mu byukuri Gaella yafatwaga neza cyane kurusha uko bafataga Ange.
Iyo Ange yabonaga Gaella bamuguriye imyenda n’inkweto byaramubabazaga cyane kuko we nta kintu Mama we yamuzaniraga.Gaella yaje mu cyumba aje kwereka mukuru we ibyo bamuguriye yasanze Ange ari kurira, mu byukuri nubwo Ange yarushaga Gaella imyaka itatu wabonaga bari mu kigero kimwe. Gaella yaraje yicara iruhande rwa Ange maze afata mu myenda bari bamuzaniye akuramo ikanzu imwe ayiha Ange. Ange yanze kuyifata kuko yari abizi neza ko nayifata mama we ari bumukubite. Gaella yaramaze igihe abona Ange nta kintu bamugurira maze ahitamo kumubeshya ko ikanzu ariwe bayiguriye.
Ange yarishimye yumvishe ari we bayiguriye maze Gaella yishimira kubona mukuru we yishimye. Ange yasohotse mu cyumba yishimye agiye gushimira mama we maze aje agiye kumuhobera mama we aba amusunikiye hirya maze Ange yikubita ku ntebe, mama we yahise aza amwambura ya kanzu nta no gutekereza ko umwana ashobora gukomereka.
“Umva Ange bibe ubwa mbere n’ubwa nyuma ukora ku myenda ya Gaella, uzabwire so nagaruka akugurire iyawe”. Mu byukuri ntiwamenya impamvu mama wabo yakundaga umwana umwe gusa kandi bose ari abe.
Mama we yahise ajya mu cyumba cya Gaella “Umva nawe Gaella niba ibyo mba nakuguriye utabishaka ujye umbwira mbireke, urumva?”. Gaella byaramubabaje cyane maze ahita bwira nyina ati “Mama na Ange ujye umugurira kuko nawe nta myenda myiza afite kandi nawe ni umwana wawe, sibyo mama?”
Gaella yabivuze arimo kurira ariko mama we yigira nkaho atumvise ibyo umwana we amubwiye “, Gaella mwana wanjye iyo umubyeyi afite abana babiri cyangwa abana barenze babiri, umwana muto niwe bagurira utuntu twose kuko ni we mwana nyine, rero nawe uracyari muto kurusha Ange, sibyo Gaella wanjye?”. “Yego mama ariko basi ntukajye ukubita ange kuko iyo umukubise nanjye mba numva mbabaye cyane.”
Igihe Ange bamusunikaga akagwa yabuze uko yihagurutsa bitewe nuko yari yavunitse, umukozi yaje muri salon asanga Ange arimo arira maze aramuhagurutsa abona yakomeretse ukuboka yavunitse n’ukuguru aragenda amushyiraho umuti aranamukanda. Mu byukuri uwo mukozi yabonaga ukuntu Ange bamufata nabi bikamubabaza, niwe muntu witaga kuri Ange iyo papa we yabaga adahari.
Nubundi uwo mukozi ntiyahembagwa neza uko bikwiye yafashe umwanzuro wo kwiba umwana wa nyirabuja. Bwarakeye umukozi yari yaraye yazinze ibintu bye n’imyenda ya Ange.
Kubera ko mama wabo yari yagiye mu kazi, umukozi yohereje Gaella ku ishuri maze abwira Ange ko Atari bujye kwiga. “ none se kuki njye ntari bujye ku ishuri?”.
“ Ange wowe turajyana ujye kwibanira nanjye mama wawe yakumaye, urumva ataribyo byiza se? dore ntago uzongera no gukubitwa”. Ange yarishimye kuko n’ubundi bamufataga nabi “ nukuri nanjye ndabikunze, ariko se kuki mama atabimbwiye? Maze nzamukumbura,papa se nava muri America nzamubona?”. “wowe ntugire ikibazo papa wawe naza muzongera muhure kandi humura ntago uzakumbura mama wawe cyane”.
Ange baramujyanye maze umukozi asiga yanditse urupapuro arusiga ku meza. Mama we yakundaga kujya kubatora ku ishuri asanga uwo munsi Ange atize, maze atashye ageze mu rugo asanga Ange n’umukozi ntabahari maze arebye kumeza ahabona urupapuro rwanditseho amagambo maze agira ubwoba bitewe nibyo yarasomye, ahita yihutira mu cyumba cye arebye ibintu byose asanga nta nakimwe wa mukozi yatwaye. Ariko wabonaga ko agize ubwoba amaze gusoma rwa rupapuro.
Loading……..
Ese n’ibiki byari byanditse kuri urwo rupapuro?
Ntimuzacikwe episode ikurikira


text:
Gisagara:Abahinzi ba kawa batazitaho neza nta fumbire y’ubuntu bazongera guhabwa
Yanditswe na admin
Umuyobozi w’Akarere ka Gisagara wungirije ushinzwe iterambere ry’ubukungu, Hanganimana Jean Paul, aravuga ko umuturage udakorera igipimo cya kawa ze atazongera guhabwa ifumbire y’ubuntu nk’uko bisanzwe.
Uyu muyobozi yavuze ibi ubwo yagaragazaga ko kwita kuri kawa bimaze gutuma abaturage bongera kuyigarukira, nyamara ngo mu bihe byashize hari igihe abaturage bari bamaze guhurwa ubuhinzi bwayo.
Ubusanzwe umuturage wita kuri iki gihingwa cya mbere mu kuzana amadovize ugereranyije n’ibindi bigurishirizwa hanze, ahabwa ifumbire ndetse n’umuti wica udukoko atabiguze, bigatuma abaturage bakomeza kwitabira ubuhinzi bw’iki gihingwa.
Ibyo kwima abaturage ubu bufasha basanzwe bahabwa ku buntu yabivuzeho ubwo Minisiteri y’ubuhinzi n’ubworozi yahembaga abaturage 524 barimo abajyanama b’ubuhinzi ndetse n’abahinzi ba kawa bahize abandi.
Ashingiye ku igenzura ryakozwe n’akarere mu guhitamo abahinzi bahiga abandi, Haganimana yagaragaje ko hari abahinzi ba kawa bamaze kumenya icyo gukora, ariko anagaragaza ko hari n’abandi batita kuri kawa ndetse aberurira ko umuntu udakorera kawa atazahabwa ifumbire.
Yagize ati “Ndashimira abafatanyabikorwa ku bufasha badahwema guha abahinzi ba kawa, mu by’ukuri iyo urebye mu gihe cyashize hari igihe wasangaga abahinzi basa nk’abaretse kawa, ariko ubu turishimira ko mu Karere ka Gisagara kawa abantu bongeye kuyikunda no kwitabira kuyihinga kandi ubona bagenda bagira umusaruro ugaragara, kandi bigaragazwa n’abaturage barimo badusaba imbuto, bigaragaza ko abaturage bamaze kubona akamaro ka kawa.”
Icyakora anagaragaza ko mu gihe benshi bamaze kumenya icyo gukora, hari n’abasigaye inyuma, ati “Tugiye gutangira igihe cyo gutera umuti, twagize ikibazo turi kureba ibyo abahinzi bazahabwa ifumbire bazaba bujuje tugasanga hari kawa idakoreye, idasasiye, itameze neza, abo turababwira ngo nta bwo tuzabaha ifumbire.”
Yakomeje agira ati “Kandi koko nta fumbire tuzongera gutanga kuri kawa idakoreye, idasasiye, itameze neza, kuko iyo idakoreye ni yo izana igitumbwe usanga kitameze neza, gituma tugira kawa itameze neza ku isoko mpuzamahanga ariko iyo muyitayeho binayizamurira agaciro ku isoko mpuzamahanga.”
Hanganimana kandi avuga ko kwima abaturage batakoreye kawa neza ifumbire, ari ibintu bijyanye n’amabwiriza bityo ngo bikaba bizubahirizwa rwose.
Ati “Ibyo bijyanye n’amabwiriza kuko guha umuturage ifumbire yo gukoresha nabi ni nko kuyita mu kigunda. Nta bwo wafata ifumbire waguze amafaranga ngo uyitere mu kigunda, umuturage turamusaba ko abanza agakorera kawa neza natayikorera nta fumbire tuzamuha rwose.”
NSHIMIYIMANA EMMANUEL